??????? » 2009 » Декабрь » 28 » Чой Су Жонг: Шон-шуҳратнинг умри қисқа\nЧой Су Жонг: Шон-шуҳратнинг умри қисқа\nЙигирма йиллик актёрлик фаолиятига назар ташлаган Чой Су Жонг «Актёрлик йўли узун, шон-шуҳратнинг умри эса қисқа», дейди. Оммавий ахборот воситаларида оиласи ва касбига бўлган садоқати ҳақида кўп бора ёзилганига қарамай, Чой оила сирларини ташқарига чиқармасликка ҳаракат қилади.\nТендошларига нисбатан анча ёш кўринишининг сабабларини эса соғлом турмуш тарзи тарафдори эканлиги, яъни мунтазам спорт билан шуғулланиши ва тановул қиладиган таомларига алоҳида эътибор бериши билан изоҳлайди.\nФаолияти давомида шаънига бирор марта доғ туширмаган Чойнинг обрўсига 2007 йили содир бўлган жанжал соя солди. Ўша пайтда эфирга узатилган янгиликларда Кореянинг бир нечта таниқли актёрлари ўзларининг таълим олишларига доир маълумотларини сохталаштирганликда айбландилар. Чой ҳам ана шу рўйхатда исми қайд этилганлардан бири эди. Ўшанда актёр кўзига ёш олиб, мухлисларидан уни кечиришларини сўраган эди.\nЧойнинг актриса Ха Хи Ранг билан қурган оиласи Кореяда анча машҳур. Хи Ранг ҳомиладорлик пайтида Чой бутун рўзғор ташвишларини, жумладан, овқат тайёрлашни ҳам ўз бўйнига олган эди. Дўстларининг таъкидлашича, Чойни кўпинча турмуш ўртоғига қўнғироқ қилаётган ёки СМС ёзаётган пайтида кўришган. У ҳатто суратга олиш жараёнида ҳам Хи Рангни эсдан чиқармайди. Ҳатто, «Денгиз ҳукмдори» фильми суратга олинаётган жараёнда уни СМС ёзаётганини атайин суратга олишган экан.\nЧой актёрлар орасида қувноқлиги билан ажралиб туради. Суратга олиш майдонида ҳам ҳаммани кулдириб юргани учун ҳам уни «Кулги устаси» деб аташади. У бошқаларга ҳам ўз хатолари устидан кулишни ўргатади.\nБўш вақтларида Чой футбол ўйнашни яхши кўради. Якшанба кунлари эса эрталабдан стадионга йўл олишни канда қилмайди. Бундан ташқари, бўш вақтларида турмуш ўртоғи билан биргаликда хайрия ишлари билан шуғулланади. Улар ногирон болаларга кўмаклашувчи ташкилотлар ва денгизга тўкилаётган нефтга қарши курашувчи ташкилотларнинг кўнгилли аъзолари ҳамдир. Ўтган йилдан бошлаб эса Чой инглиз тилини ўрганишга астойдил киришган. Чой 2008 йил декабрида Сеул шаҳрининг халқаро миқёсда танилиши учун хизмат қилувчи «Ажойиб бешлик» гуруҳи аъзоси этиб сайланди.\nБўйи: 174 см.\nОғирлиги: 68 кг.\nОйша Нур тайёрлади.\nO'qiganlar: 828 | Qo'shdi: Мехмон | Sana: 01.10.2020


Эртаклар — Latifa.uz\nЭртаклар ҳақида латифалар\nСира иши юришмаган бир одам болаларга эртак айтиб беряпти:\n“Бир бор экан, бир йўқ экан. Ўша нарса пул экан...” деб кўзига ёш келибди.\n— Хотинжон! Мен бугун маош олдим! Юр сенга 8—Март байрамига қимматбаҳо кўйлак билан бриллиант кўзли узук сотиб оламиз!\n— Вой, дадаси-ей, менга бундай матоҳлар керак эмас. Ундан кўра шу пулларни олиб\nўртоқларингиз билан тоққа бориб дам олиб келинг!\n— Ҳурматли радиотингловчилар, сизлар "Идеал эр ва идеал хотин" эртагини тингладингиз.\nБир аёл қўшнисиникига элакка чиқибди. Қўшниси ҳомиладор экан. Аёл қўшнисига дебди:\n— Вой қўшни, бир дугонам ҳомиладорлигида "Тоҳир ва Зуҳра" китобига бошқоронғи бўлган экан эгизак туғибди. Яна-чи, аммамни келини "Уч оғайни ботирлар" китобини ўқиб, уч эгизак туғибди, - деса қўшнисининг ранги оқариб кетаётган эмиш.\n— Вой, сизга нима бўляпти, - деса, ҳомиладор қўшниси:\n— Мен "Алибобо ва қирқ қароқчи" китобини ўқиётган эдим..., - дермиш.\n#Аёллар #Болалар #Қўшнилар #Эртаклар\nҚорбобо ўрмонда кетаётса, олдидан қароқчилар чиқиб қолибди.\n— Сенларга нима совға қилай? - дебди қорбобо жилмайиб.\n— Бизга қорқизни беринг! Қорқиз, қорқиз, - деб қароқчилар қорқизни олиб қолишибди.\nҚорбобо жаҳли чиқиб, ўзига-ўзи дермиш:\n— Учта қорқизимдан айрилдим. Энди ялмоғиз кампирни олволаман...\n— Чебурашка, мени эшитяпсанми? – дебди тимсоҳ Гена.\n— Эсинг жойидами? Менга яхшилаб қараганмисан ўзи? Қандай қилиб сени эшитмаслигим мумкин?!\nБир куни Аловуддин йўлда кетаётиб, сеҳрли чироқ топиб олибди. Ишқаласа ҳеч ким чиқмабди. Чироқдаги ёзувни ўқиса:\n"Ман ҳозир саёҳатдаман. Зарур бўлиб қолсам www.latifa.uz сайтидан топасиз" деб ёзилган экан.\n#Интернет #Тилаклар #Эртаклар\nНафақага чиқган бой амаки ов қилгани йўл олибди. Ов қилиб юрса, олдидан бир қурбақа чиқиб, тилга кирибди:\n— Мени ўзингиз билан олиб кетинг. Уйингизга олиб бориб, менга бўса ҳадья этсангиз, мен гўзал қизга айланаман...\nАмаки ўйланиб туриб:\n— Майли уйга олиб кетаман. Лекин бўсани ҳаёлингдан чиқар! Гўзал қизлар тиқилиб ётибди. Гапирадиган қурбақа эса ҳеч кимда йўқ!\n#Ҳайвонот #Қариялар #Эртаклар\nИчмайдиган, уйим-жойим дейдиган, меҳнаткаш, тўғрисўз, вафодор эркаклар ҳудди ҳумо қушига ўхшайди.\nҲамма у ҳақида эшитади, лекин ҳеч ким учратмайди!\nИккита қари футболчилар суҳбатлашмоқда:\n— Қайси биримиз биринчи бўлиб оламдан ўтсак, у дунёда футбол ўйини бор ёки йўқлиги тўғрисида хабар берамиз, келишдикми?\nФутболчилар келишиб олишибди-да, кўп ўтмай улардан бири вафот этибди.\nТирик қолган футболчини тушига 3 кун ўтиб, марҳум дўсти кириб дебди:\n— Қалесан дўстим? Бу ерда ҳам футбол бор экан! Лекин сенга ёмон хабарим бор! Келаётган жума куни бўлиб ўтадиган ўйинда сени ҳам фамилиянг турибди.


Хусусан, истеъмол кредити, автокредит, овердрафт, микроқарз ва жисмоний шахслар учун бошқа кредит турларини расмийлаштириш жараёни янада осонлаштирилган\nТОШКЕНТ, 1 авг - Sputnik. "Алоқабанк" кредит расмийлаштиришни янада соддалаштирди, эндиликда кредит олиш учун паспорт ва даромадлар тўғрисидаги маълумотнома кифоя бўлади, деб хабар қилмоқда Спутник Ўзбекистон мухбири банк матбуот-хизматига таянган ҳолда.\nХусусан, истеъмол кредити, автокредит, овердрафт, микроқарз ва жисмоний шахслар учун бошқа кредит турларини расмийлаштириш жараёни янада осонлаштирилган.\nқарз олувчи (биргаликда қарз олувчи, жисмоний шахс бўлган кафил) нинг паспорт нусхаси;\nқарз олувчи (биргаликда қарз олувчи, жисмоний шахс бўлган кафил) нинг иш жойидан охирги 1 йиллик иш ҳақи тўғрисида маълумотнома (ушбу маълумотномада лавозим, СТИР ва жамғариб бориладиган пенсия ҳисобварағи рақами кўрсатилиши лозим);


15:42 / 21.09.2017\nЛатвия Сейми (парламент) бу давлат фуқаролари бўлмаган шахсларнинг 2018 йилнинг 1 июнидан сўнг туғиладиган фарзандларига фуқароликни автоматик тарзда бериш тўғрисидаги қонун лойиҳасини рад этди. Бундай ташаббус президент томонидан парламентга ўтган ҳафта берилганди.\nҲужжатга илова қилинган маълумотномада хабар берилишича, унинг қабул қилиниши бирдам, ягона қадриятларга асосланган Латвия жамиятини шакллантиришга ёрдам беради.\nЛатвияда қарийб 2 млн. киши истиқомат қилади. 250 мингдан ортиқ шахсда бу давлат фуқаролиги йўқ, улар аксарият сиёсий, ижтимоий ҳамда иқтисодий ҳуқуқлардан фойдалана олмайди. Латвияда фуқаро бўлмаганлар оиласида ҳар йили тахминан 50-80 бола дунёга келади. Ўтган йили фуқаро бўлмаганлар мақоми 52 нафар болага берилди.\nПрезидент фармони билан юзга яқин кишига фуқаролик берилди


Зидан: "Реал"да асосий ва заҳира футболчиси деган тушунча йўқ\n20 август, 2017, 11:22\nМадриднинг “Реал” клуби бош мураббийи Зинедин Зидан жамоада асосий ва заҳира футболчилари деган тушунча йўқ эканлигини таъкидлаб ўтди.\n“Биз барчамиз ягона мақсад сари йўлга чиққан бир кемадаги йўловчилармиз. “Реал”да “А” ва “Б” жамоалар деган тушунча йўқ. Бизда барча футболчилар муҳим ва ҳар доим таркибда ўзгаришлар бўлиб туради”, - дейди франциялик мутахассис.\nЭслатиб ўтамиз, “Реал” бугун чемпионатнинг илк турида Ла Коруньяга сафар уюштиради ва маҳаллий “Реал Сосьедад” жамоасига қарши майдонга тушади. Ушбу ўйин бугун Тошкент вақти билан соат 01:15да старт олади.


Ўзбекистон — Венгрия: стратегик ҳамкорликнинг янги даври\nБўш вақтда 31 март 2021 358\nСамарқанд ва Жиззах вилоятларида иқтисодий ва ижтимоий соҳаларни модернизация қилиш, жумладан, қишлоқ хўжалигини саноатлаштириш, экспорт салоҳиятини ошириш борасида Венгрия тажрибасини татбиқ этиш мўлжалланмоқда.\nВенгрия Ўзбекистоннинг Европадаги муҳим шерикларидан бири ҳисобланади. Биргаликдаги интилиш ва амалий ишлар натижасида бу шериклик йилдан-йилга мустаҳкамланиб бормоқда. Айниқса, сўнгги тўрт йилда икки мамлакат ўртасидаги ўзаро савдо айланмаси ҳажми салкам уч баробарга ўсди. Мураккаб пандемия шароитига қарамай, ўтган йили ҳам бу ижобий динамика сақлаб қолинди.\nИшбилармонлар ва ҳудудлар ўртасида яқин алоқалар йўлга қўйилгани бунда муҳим омил бўлмоқда. Хусусан, жорий йил февраль ойида Будапештда иқтисодий ҳамкорлик бўйича ҳукуматлараро комиссиянинг навбатдаги йиғилиши ва бизнес форум ўтказилган эди.\nВенгрия Бош вазирининг шу йил 29 март куни мамлакатимизга ташрифи доирасида бўлиб ўтган икки мамлакат Ишбилармонлар кенгашининг биринчи мажлисида икки томонлама ҳамкорлик бобида ҳали ишга солинмаган жуда катта имкониятлар борлиги таъкидланди. Асосий эътибор савдо-иқтисодий, инвестициявий ва молиявий алоқаларни янада ривожлантириш масалаларига қаратилди.\nМузокарада мамлакатларимиз ўртасидаги товар айирбошлашни кўпайтириш, савдо ҳажми мувозанатини тенглаштириш, зарур маҳсулотларни ўзаро етказиб беришни фаоллаштириш муҳимлиги айтилиб, бу борада Будапештда ташкил этилаётган Ўзбекистон–Венгрия савдо уйи имкониятларидан самарали фойдаланиш зарурлиги таъкидланди.\nОчиқ ва амалий руҳда бўлиб ўтган музокаралар чоғида Ўзбекистон -Венгрия муносабатларининг деярли барча йўналишлари атрофлича муҳокама қилиниб, биринчи навбатда иқтисодий ҳамкорлик масалаларига жиддий эътибор қаратилди. Охирги тўрт йилда товар айирбошлашни деярли уч баробарга ўсгани айтилиб, бу кўрсаткични келгусида бир неча баробарга ошириш лозимлиги қайд этилди.\nВенгрия Бош вазири Виктор Орбаннинг юртимизга расмий ташрифи доирасида бўлиб ўтган очиқ ва конструктив руҳдаги музокараларда давлатлар раҳбарлари Ўзбекистон–Венгрия муносабатларининг деярли барча йўналишларини ҳар томонлама муҳокама қилишди. Энг аввало, иқтисодий ҳамкорлик масалаларига жиддий эътибор қаратилди. 2017 йилдан буён мамлакатларимиз ўртасидаги товар айланмаси ҳажми деярли уч баробарга ўсгани бунинг пойдевори бўлиб хизмат қилади.\nЎзбекистон бизнес соҳаси вакилларининг фикрича, ташриф давомида Венгрия билан бўлиб ўтган икки томонлама Ишбилармонлар кенгашининг биринчи мажлисини муваффақиятли ва самарали деб баҳолаш мумкин. Чунки унда кўплаб келишув ва шартномалар тузилди. Бу форматдаги тадбирнинг самарадорлиги — унда икки мамлакат ишбилармон доиралари ўртасида икки томонлама алоқаларни мустаҳкамлаш масалалари муҳокама қилинганидир. Очиқ мулоқот ҳамкорликни янада чуқурлаштириш учун ўзаро манфаатдор соҳаларини аниқ белгилаш имконини берди.\nЖорий йилнинг февраль ойида Будапештда Ўзбекистон–Венгрия бизнес форуми ўтказилгани ҳаммамизга яхши маълум. Унда икки мамлакат ишбилармонлик доира вакиллари йиғилди. Форум якунида паррандачилик, балиқчилик, чорвачилик, ва озиқ-овқат саноати соҳалари бўйича Ўзбекистоннинг турли вилоятларида 12 та инвестиция лойиҳаларини амалга оширишга оид қатор икки томонлама келишувлар имзоланган эди. Қолаверса, 76 та янги истиқболли инвестиция лойиҳаларини биргаликда ўрганишга келишиб олинган, уларнинг 26 таси бўйича Ўзбекистон ва Венгрия томонидан шериклар аниқланиб, ҳозирда музокаралар олиб борилмоқда.\nМузокаралар якунида Президентимиз Шавкат Мирзиёев ва Бош вазир Виктор Орбан Ўзбекистон Республикаси билан Венгрия ўртасидаги стратегик шериклик тўғрисидаги қўшма декларацияни ҳамда кўп қиррали шерикликни кенгайтиришга қаратилган 10 дан ортиқ ҳужжатнинг имзоланиши давлатлар ўртасидаги ҳамкорликни янги босқичга кўтариши муқаррар.\nМеҳнат муносабатлари соҳасида ҳамкорлик тўғрисида битим, Инновациялар соҳасида ҳамкорлик тўғрисида англашув меморандумлари, Маданият соҳасида ҳамкорлик дастури, Қишлоқ хўжалиги, озиқ-овқат маҳсулотлари ва чорвачилик соҳаларидаги ҳамкорликни ривожлантириш бўйича “йўл харитаси”, Сув хўжалиги соҳасида ҳамкорлик тўғрисидаги ҳадли битимлар, шулар жумласидандир. Ўз навбатида, икки мамлакатнинг барча ҳудудларини фаол жалб қилган ҳолда, ҳар йили Минтақалар форумини ўтказиш тўғрисида қарор қабул қилинди.\nХулоса ўрнида таъкидлаш жоизки, халқаро ва минтақавий масалалар бўйича икки мамлакатнинг қараш ва ёндашувлари ўхшаш. Венгрия томони Ўзбекистоннинг Жаҳон савдо ташкилотига аъзо бўлиш режаларини қўллаб-қувватлайди. Шундан келиб чиқиб, фаол ривожланиб сифат жиҳатидан юқори босқичга кўтарилган Ўзбекистон ва Венгрия муносабатлари истиқболли стратегик ва самарали ҳамкорликнинг бошида турибди, десак муболаға эмас.\n# Қишлоқ хўжалиги вазирлиги # Венгрия


Йил бошидан тўлиқ ишламаган ходимга ЖШДС қандай ҳисобланади?\nКорхонага колледж битирувчиси 17.08.2017 йилда 610 000,00 сўмлик маош билан ишга қабул қилинди. Ходим бухгалтерияга меҳнат дафтарчаси ва аввалги иш жойидан даромади тўғрисида маълумотнома тақдим этди ва унда қуйидаги кўрсаткичлар бор эди: Жорий йилнинг июнь ойи учун Иш хакиси 400 000,00 сум, ЖШДС 16 264,63 сум, ЖБПТга 2 502,25 сум, 8% сугурта бадалларига ажратма эса, 32 000,00 сум хамда июль ойи учун хам шу тарзда, яъни, Иш хакиси 400 000,00 сум, ЖШДС 16 264,63 сум, ЖБПТга 2 502,25 сум, 8% сугурта бадалларига ажратма эса, 32 000,00 сум, жами 2 ойлик Иш хакиси 800 000,00 сум, ЖШДС 32 529,26 сум, ЖБПТга 5 004,50 сум, 8% сугурта бадалларига ажратма эса, 64 000,00 сум. Фикримизча, аввалги иш жойидан такдим этилган даромад тугрисидаги курсаткичлар нотугри хисобланганлиги учун аввалги иш жойидаги хисоб ходимларини кандай жазо кутмокда? 2017 йил август ойи учун янги иш жойида иш хакиси табел асосида (610 000/27*13 иш куни) 293 703,70 сум, ЖШДС (–32 529,26) сум, 8% суғурта бадаллари суммаси эса, 23 496,30 сум чиқди. Янги иш жойида даромад ва унга хисобланган солик ва мажбурий туловлар тугри хисобландими? Жами 3 ойлик Иш хакиси 1 093 703,70 сум, ЖШДС 0,00 сум, ЖБПТга 5 004,50 сум, 8% сугурта бадалларига ажратма эса, 87 496,30 сумни ташкил этадими?\nЖисмоний шахсларнинг даромад солиғини ҳисоблаш ва ушлаб қолиш Солиқ кодексининг 186 – моддасида белгиланган тартибда амалга оширилади. Бу ҳақида батафсил маълумотни бу ерда ўқишингиз мумкин:\nСизнинг ҳолатингиздан келиб чиқсак, ходим 2017 йил январь – август ойлари учун жами 1 093 703,70 сўм солиққа тортиладиган даромад олган.\n1 198 200 сўмгача (8*149775) бўлган даромадлар август ойи шкаласи бўйича 0 % лик ставкада солиққа тортилади, яъни ушбу суммадан ЖШДС ушлаб қолинмайди.\nДарҳақиқат, ходимга олдинги иш жойида ЖШДС нотўғри ҳисобланган. Яъни, 2017 йил январь-июль ойи учун 1 048 425 сўмгача (7*149775) бўлган даромаддан ЖШДС ушланмаслиги, мос равишда ЖБПТга бадаллар ҳисобланмаслиги зарур эди. Ходим аввалги иш жойига мурожаат қилиб мавжуд хатоликни тўғирлашни, ва ортиқча ушлаб қолинган ЖШДС суммасини унга қоплаб беришларини талаб қилишга ҳақли.\nҚайта ҳисоб-китоб қилингач, ходимнинг олдинги иш жойи бўлган корхона унга ҳисобланган иш ҳақи тўғрисидаги тўғирланган маълумотномани тақдим этиши зарур. Ушбу маълумотнома асосида ҳисоб-китоб қилинганда, сизнинг корхонангизда ходимга ҳисобланган ЖШДС суммаси нолга тенг бўлади.\nФуқароларнинг шахсий жамғариб бориладиган пенсия ҳисобварақларига ўтказиладиган бадаллари солиққа тортилувчи даромаддан 1% миқдорида ҳисобланади, бунда ЖШДС солинадиган даромадларидан "0" ставка бўйича солиқ солинадиган даромад (энг кам иш ҳақининг бир баравари) бадал ҳисобланадиган базадан чегирилади (27.12.2017й. ПҚ-2699 9-илова 3-изоҳ).\nЯъни, сизнинг ҳолатингизда, ЖШДС билан бир қаторда ходим даромадидан ШЖБПҲ бадаллар ҳисобланмайди.\nСуғурта бадаллари ҳисоби тўғри олиб борилган, унинг 2017 йил учун белгиланган ставкаси 8% га тенг бўлиб, у ходимдан умумий ҳисобда 87 496,30 сўм миқдорида, жумладан сизнинг корхонангиз томонидан 23 496,30 сўм миқдорида ушлаб қолиниши зарур эди.


“Ideal Study” нодавлат таълим муассасасида ёнғин юз берди. Бино ичида қолиб кетган 111 нафар ўқувчи ҳамда ўқитувчилар қутқарилди.\nТОШКЕНТ, 25 июн — Sputnik. Сирдарё вилояти Гулистон шаҳридаги “Ideal Study” нодавлат таълим муассасасида ёнғин юз берди.\nФавқулодда вазиятлар вазирлиги хабарига кўра, ҳодиса 25 июнь куни содир бўлган. Келиб тушган мурожаат юзасидан вилоят ФВБ ёнғин-қутқарувчилари зудлик билан воқеа жойига етиб борган.\nОлиб борилган тезкор чоралар натижасида бино ичида қолиб кетган 111 нафар ўқувчи ҳамда ўқитувчилар хавфсиз ҳудудга эвакуация қилинди.\nШунингдек, қутқарувчиларнинг саъй-ҳаракатлари туфайли бинонинг 1600 м.кв. майдони ёнғиндан асраб қолинди.


Хронометраж, мавзуга оид ва экспресс-ўрганиш бўйича қонун лойиҳаси пухта ишланади | NORMA.UZ\nХронометраж, мавзуга оид ва экспресс-ўрганиш бўйича қонун лойиҳаси пухта ишланади\nДепутатлар «2019 йилга бюджет-солиқ сиёсати Концепцияси ва 2020-2021 йилларга прогноз мўлжаллари қабул қилиниши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонун лойиҳаси хусусида эътирозларини билдирдилар.\nБу Қонунчилик палатаси матбуот хизматининг 2018 йил 10 декабрь куни бўлиб ўтган навбатдаги мажлис ҳақидаги хабаридан келиб чиқади.\nҚайд этилганидек, мазкур қонун лойиҳаси Бюджет кодекси, Солиқ кодекси ва “Фуқароларнинг давлат пенсия таъминоти тўғрисида”ги Қонунга ўзгартиш ва қўшимчалар киритилишини назарда тутади. Тузатишлар 2019 режа йилига бюджет сиёсати Концепцияси ва 2020-2021 йиллар прогноз мўлжалларини амалга ошириш мақсадида қонунчиликдаги айрим нормаларнинг аниқ қўлланилиши, бюджетлараро муносабатлар ва солиққа тортиш соҳасидаги алоҳида масалаларини тартибга солишнинг зарур ҳуқуқий шароитларини яратишга қаратилган.\nБироқ ушбу қонун лойиҳаси Парламент қуйи палатасининг қўмиталари, фракцияларида бўлиб ўтган муҳокамаларда депутатларнинг бир қатор савол ва эътирозларини келтириб чиқарди.\nРегламентга кўра, Бюджетнома тасдиқлангандан кейин у билан боғлиқ бўлган бюджет-солиқ сиёсати ҳақидаги қонун лойиҳаси Ҳукумат томонидан Парламент қуйи палатасига киритилиши керак. Палата қўмиталари ҳамда фракцияларида кенг муҳокама этилиб, қабул қилингач, 10 кун ичида ҳужжат Сенатга юборилади. Депутатлар Вазирлар Маҳкамаси томонидан мазкур ўта мураккаб ва муҳим қонун лойиҳаси Олий Мажлис Қонунчилик палатасига жуда кечиктириб киритилганини қайд этдилар.\nБундан ташқари, қабул қилинаётган қонунлар тўғридан-тўғри амал қилиши, унда ҳаволаки нормалар мутлақо бўлмаслиги лозимлигига охирги пайтда урғу берилмоқда. Бироқ мазкур қонун лойиҳасида кўплаб ҳаволаки норманинг мавжудлиги депутатларнинг эътирозига сабаб бўлди.\nШунингдек, парламент вакилларининг фикрига кўра, лойиҳанинг 71-моддасида хронометраж ўрганиш, яъни, тадбиркорлик субъектларининг нақд пул тушуми, ишлаб чиқариш ҳажми, товар (иш, хизмат) реализацияси хронометражи ўтказилаётган даврда тушумларнинг ҳақиқий ҳажмини аниқлаш мақсадида товар (иш, хизмат)ларни ҳақиқий реализация ҳажмларини аниқлашга доир солиқ текшируви солиқ ва бошқа мажбурий тўловларни ҳисоблаш учун асос бўлиши қонунан белгиланаётгани амалиётда бир қатор муаммоларни келтириб чиқариши мумкин.\nГап шундаки, аксарият ишлаб чиқариш ҳажми, товар (иш, хизмат) реализациясида мавсумий ҳолатлар мавжуд бўлиб, хронометраж ўрганиш кўп ҳолларда тушум кўпайган — мавсум айни қизиган пайтларда ўтказилади. Масалан, салқин ичимликлар билан савдо қиладиган тадбиркорлик субъектлари ва ишлаб чиқаришлар — ёз жазирамасида, фармацевтика фирмалари — қиш чилласида хронометраж қилиниши тадбиркорлик субъекти эгасига нисбатан адолатдан бўладими?\nҲолбуки, табиий шароит, яъни, “ўлик” мавсумларда тадбиркорлик субъектларининг тушуми камаяди. Мазкур қонун лойиҳасида эса солиқ тўловчида товар (иш хизмат)лар реализациясидан фойда камайиши юзага келган ҳолларда бу ҳаракат солиқ тўлашдан бўйин товлаганлик сифатида таснифланиши белгиланаётгани депутатларда эътироз уйғотди. Бунга бошқа қатор объектив ва субъектив омиллар ҳам сабаб бўлиши мумкинлиги қайд этилди.\nЭслатиб ўтамиз, юқорида баён этилган муаммолар портал экспертлари томонидан “Хронометражда аниқланган нақд тушумни такроран камайтириб кўрсатиш солиқ тўлашдан бўйин товлашга тенглаштирилади” ва “Хронометражда янгилик: бизнес учун салбий оқибатлар” материалларида ёритилган эди.\nШунингдек, лойиҳа билан солиқ тўловчиларни мавзуга оид ва экспресс-ўрганишлар тартиби ўрнатилаётгани ҳам муҳокама қилинди. Депутатлар нуқтаи назарига кўра, мамлакатимизда қонунчиликни босқичма-босқич либераллаштириб, тадбиркорга кенгроқ имконият ва эркинлик яратилаётган бир пайтда янгича номланган текширувларнинг янги механизмлари “кашф” қилинмоқда. Бу каби ўрганишларнинг жорий қилиниши тадбиркорларнинг вақтини олиб, иш самарадорлигига салбий таъсир кўрсатади, холос.\nМаълумот учун: мавзуга оид ва экспресс-ўрганишлар ўтказиш тартиби айни пайтда қонуности ҳужжати билан регламентга солинади (батафсил қаранг). Илгари биз мазкур тартиб-таомилларнинг солиқ текшируви билан нисбатини ўрганган эдик, тадқиқот натижалари билан бу ерда танишиш мумкин.\nМуҳокамаларда қонун лойиҳасида белгиланган яна бир норма кескин баҳс-мунозарани келтириб чиқарди. Бу маълумотлар базасини шакллантириш мақсадида ДСХО томонидан солиқ тўловчилар ҳақидаги ишончли маълумотларни тўплаш мақсадида ўтказиладиган солиқ тўловчиларни паспортлаштириш масаласи. У ҳисобга олиш, мавжуд маълумотлар қонунийлик даражасини ошириш ва ўрганиш, яъни солиқ тўловчининг ҳудудини, бино ва иншоотларини, мол-мулкини ўрганиш орқали ўтказилади. Бу жараёнда ҳуқуқни муҳофаза қилувчи органлар ходимлари ҳам жалб этилиши мумкин.\nДепутатлар эътироз билдирганидек, ахир бу оддий, кундалик жараён бўлиши керак эмасми? Шунчаки рўйхатга олиш учун ҳуқуқни муҳофаза қилувчи орган вакили нега керак бўлиб қолди? Биз фуқаролик жамияти қуришни тарғиб қилаётган бир пайтда фуқароларнинг ўзини ўзи бошқариш органи — маҳалла бош-қош бўлиши керак бўлган маҳалла ҳудудида ҳам фаолларнинг ўзи рўйхатни тузмаса тўғри бўлармикан? Бу юртимиз учун ноёб бўлган маҳалла институти нуфузини тушириб юбормайдими?\nПрезидентнинг 2017 йил 13 декабрдаги ПФ-5283-сон Фармонида маҳаллий бюджетларнинг даромадини кўпайтириш, орттирилган қўшимча даромадларни маҳаллий давлат ҳокимияти органларининг молиявий эркинлигини кучайтириш ҳамда ҳудудларни ривожлантиришга йўналтириш кўзда тутилган. Қонун лойиҳасида эса, маҳаллий бюджетларнинг даромадини ҳудудларнинг ўзида қолдириш масаласи бирмунча мавҳум қолдирилгани ҳам депутатлар эътиборини тортди.\nМуҳокамалар якунига кўра, депутатлар қонун лойиҳаси муҳокамасини палатанинг кейинги мажлисигача кечиктиришни, Бюджет ва иқтисодий ислоҳотлар қўмитасига эса, ушбу лойиҳа бўйича масъул бўлган Ҳукумат аъзоларини, манфаатдор вазирлик ва идораларнинг мутахассисларини жалб этиб, депутатларнинг таклиф ва танқидларини эътиборга олган ҳолда лойиҳа устида жиддий ишлашни давом эттиришни таклиф этдилар.\nФуқаролар давлат молиявий назорати органлари фаолиятини баҳолай оладилар\nЎзбекистонда АХС қандай қўлланилади\nАудиторларни сертификатлаштириш тизими такомиллаштирилади


Ўзбекистон халқ артисти Пўлат Саидқосимовнинг аҳволи оғир – mulkdor.com\nЎзбекистон халқ артисти Пўлат Саидқосимовнинг аҳволи оғир\nJanuary 17 2019, 12:01 КиноларМаданиятСанъатЎзбекистонХабарларЭълонлар\nҚўқондаги съёмка вақтида Ўзбекистон халқ артисти Пўлат Саидқосимовнинг тоби қочган. Унга зарур тиббий ёрдам кўрсатилиб, шошилинч равишда Тошкентдаги Республика шошилинч тиббий ёрдам илмий марказига олиб борилган, деб ёзмоқда телеграмдаги “Daryo—LIVE” канали.\nХасталанган актёрни Соғлиқни сақлаш вазири ўринбосари, Республика шошилинч тиббий ёрдами илмий маркази бош директори Абдуҳаким Хаджибаев кўрикдан ўтказиб, операция амалиётини амалга оширган. Мураккаб операция олти соат давом этган.\nЎзАнинг «аниқ берилган маълумотларга» таяниб хабар беришича, Пўлат Саидқосимовнинг аҳволи оғирлигича қолмоқда.\n«Ҳозирда актёр Республика шошилинч тиббий ёрдами илмий марказининг жонлантириш бўлимида ётибди. Малакали шифокорлар унинг ҳаёти учун курашмоқда», — дейилади агентлик хабарида.\nПўлат Саидқосимов 1931 йилда Тошкент шаҳрида туғилган. 1954 йилда Тошкент театр ва рассомлик санъати институтини тамомлаган. Фаолиятини Ҳамза номидаги Ўзбек драма театрида бошлаган. «Муҳаббат можароси», «Абу Райҳон Беруний», «Чол ва набира», «Шайтанат» каби ўнлаб кино ва видеофильмларда роль ўйнаган.\n1969 йилда Ўзбекистонда хизмат кўрсатган артист, 1979 йилда эса Ўзбекистон халқ артисти унвони билан тақдирланган. 2001 йили эса «Эл-юрт ҳурмати» ордени билан мукофотланган.\nЭрдўғанга “суиқаст” уюштирилиши ҳақидаги фильм ...\n7 сентябрда туркиялик кинорежиссёр Али Авчи “Уйғониш” бадиий фильмида террорчиликни тарғиб қилгани учун жазоланди. Бу ҳақда Reuters ахборот агентлигига асосланиб Кун.Уз. ...\nЖамиятSeptember 8 2018, 10:09\nСсср халқ артисти владимир этуш 97 ёшида вафот ...\nСССР халқ артисти Владимир Этуш 97 ёшида вафот этди. Бу ҳақда «РИА Новости»га таяниб “Дарё” нашри ёзмоқда. Этуш 1922 йилда Москвада туғилганди. 1940 йилда Шукин номли билим ...\nКиноларMarch 9 2019, 02:03


НОТЎҒРИ РЕКЛАМА АКЦИЯСИ. - Истеъмолчилар ҳуқуқларини ҳимоя қилиш Агентлиги\nНОТЎҒРИ РЕКЛАМА АКЦИЯСИ.\nМамлакатимизга ёз мавсуми келиши билан аҳолининг совуткичларга (кондиционер) бўлган талаби бир мунча ортиб боради. Ўз навбатида, ушбу жараёнда оммавий ахборот воситаларида, ижтимоий тармоқларда совуткич (кондиционер) рекламаларини жойлаштириш ҳам жадаллашганлиги хеч кимга сир эмас.\nИстеъмолчиларни жалб қилиш мақсадиди, тадбиркорлар томонидан турли акциялар, чегирмалар ва таклифлар ташкил қилинмоқда. Шу каби чегирмали товар рекламаси Телеграмм ижтимоий тармоқларида жойлаштирилган мазкур мини кондиционер (artic air ultra) рекламаси “Aкция! 50% чегирма билан сотиб олинг, эски нархи 400.000 сўм, акция нархи 320 000 сўм” мазмунида жойлаштирилганлиги маълум бўлди.\nТаъкидлаш жоизки, Ўзбекистон Республикасининг “Реклама тўғрисида”ги қонунининг 13-моддасида ноаниқлиги, икки хил маънони англатиши, бўрттириб юбориши, яшириб кетиши оқибатида, рекламани тарқатиш вақти, жойи ва усулига нисбатан қўйилган талабларни ва қонун ҳужжатларида назарда тутилган бошқа талабларни бузиши натижасида рекламадан фойдаланувчиларни чалғитувчи ёки чалғитиши мумкин бўлган, шахсларга, шунингдек давлатга зарар ва маънавий зарар етказиши мумкин бўлган реклама нотўғри (инсофсиз, билатуриб ёлғон) реклама ҳисобланади. Нотўғри реклама тақиқланади.\nИстеъмолчилар ҳуқуқларини ҳимоя қилиш агентлигининг Реклама фаолиятини тартибга солиш бошқармаси томонидан мазкур рекламалар олиб ташланди ва “Реклама тўғрисида”ги Қонуннинг талабларига риоя қилиш юзасидан тегишли кўрсатмалар берилди.\nЭндиликда ижтимоий тармоқлардан турли товар буюртма беришда математика дарсликларини эсланг!\nCategories: Реклама фаолияти, Янгиликлар 21.06.2020\n7-апрель – Бутунжахон саломатлик куни


Визалар бўйича умумий маълумот | АҚШнинг Ўзбекистондаги элчихонаси\nВизалар бўйича умумий маълумот\nБош саҳифа\tБош саҳифа | Визалар | Ноиммиграцион визалар | Тез-тез бериладиган саволлар | Визалар бўйича умумий маълумот\nБошқа давлат фуқароси бўлиб ўзбекистонда ноиммиграцион визага мурожаат қилишим мумкинми?\nЎзбекистонда қонуний яшовчи барча шахс Ўзбекистон ҳудудида АҚШ визасига мурожаат этиши мумкин. Бироқ визага доимий яшаш жойида мурожаат этиш тавсия этилади. Бу сизнинг доимий яшаш жойингиз билан боғлаб турган ришталарни исботлашингизга ёрдам беради.\nНоиммиграцион визага мурожаат этаётган барча шахслар суҳбат учун ақш элчихонасининг консуллик бўлимига келиши шартми?\nВизага мурожаат этаётганларнинг барчаси суҳбатга келиши шарт. А1, А2 (АҚШга давлат ишлари бўйича борувчи расмий шахслар) визаларига мурожаат этувчилар, С2, С3 (АҚШ ҳудудидан давлат ишлари бўйича транзит йўли билан ўтувчи расмий шахслар) ёки G1, G2, G3, G4 (АҚШга халқаро ташкилотлар билан боғлиқ ишлар бўйича борувчи расмий шахслар ёки халқаро ташкилотлар ходимлари) визалари учун мурожаат этувчилардан суҳбат пайтида шахсан бўлиш талаб этилмайди.\nСуҳбатга қандай ҳужжатларни олиб келишим керак?\nВиза турлари тўғрисидаги веб саҳифада айнан сиз мурожаат этмоқчи бўлган виза учун керакли ҳужжатлар ҳақида маълумотларни ўрганиб чиқинг. Одатда мурожаат этувчилар ўзлари билан қуйидаги ҳужжатларни олиб келишлари лозим: белгиланган суҳбат куни ҳақидаги тасдиқ вароғи, DS-160 анкетасининг тасдиқ вароғи, битта сўнгги олти ой ичида олинган 5х5 см фото сурат ва паспорт. Сиз Ўзбекистон билан боғлаб турувчи ришталарингизни кўрсатувчи бошқа ҳужжатларни ҳам олиб келишингиз мумкин. Лекин шуни таъкидлаш жоизки, суҳбат пайтида кўрсатилган ҳужжатлар сони эмас, балки кўзланган сафар ҳақида берилган аниқ ва рост маълумот ҳамда сизнинг доимий яшаш жойингиз билан боғлаб турувчи ришталар аҳамиятлироқдир.\nМен визага мурожаат этувчи шахс билан бирга суҳбатга киришим мумкинми?\nХавфсизлик қоидаларига риоя қилиш мақсадида ва бўш ўринлар чекланганлиги сабабли АҚШ консуллик бўлими мурожаат этувчига алоқадор шахслар, жумладан, дўст, қариндош, адвокат, таржимон ва бизнес ҳамкорларининг интервью давомида мурожаат этувчи билан бирга киришларига рухсат этилмайди. Мурожаат этувчига алоқадор шахс ушбу мурожаат билан боғлиқ маълумотларни консуллик бўлимига етказиш ниятида бўлса, бу маълумотни бевосита мурожаат этувчининг ўзига етказиши мумкин. Мурожаат этувчи кейин бу ҳужжатларни суҳбатга ўзи билан олиб келиши мумкин.\nБалоғат ёшига етмаган болаларга ҳамроҳ бўлиб кираётган катталар ўзлари визага мурожаат этмаётган бўлсалар ҳам, рўйхатга ёзилишлари талаб этилади. Ҳамроҳ бўлиб кираётган катта киши, агар ўзи ҳам визага мурожаат этаётган бўлмаса, анкета тўлдириши шарт эмас. Суҳбатга рўйхатга ёзилиш учун ушбу ҳамроҳ бўлиб кираётган катталар электрон почта орқалиconsulartashkent@state.gov манзилига хат ёзиб, унда ўзларининг тўлиқ исм-шарифлари, кимга ҳамроҳ бўлиб кираётганликлари ва паспорт рақамларини юборишлари керак. Хатда 16 ёшга етмаган мурожаат этувчининг қайси кунга суҳбатга ёзилгани аниқ кўрсатилиши керак.\nТаржимонларнинг ҳам мурожаат этувчилар билан биргаликда суҳбатга кириши маън этилади. Консуллик бўлими ходимлари суҳбат ўтиш учун инглиз, рус ва ўзбек тилида гапира олади.\nМенинг ноиммиграцион визам бор ва унинг яроқлилик муддати яқинда тугайди. Мен визамни янгиламоқчиман. Мен барча жараёндан қайтадан ўтишим шартми?\nВиза учун қилинган барча мурожаатлар алоҳида кўриб чиқилади. Сизнинг қўлингизда муддати тугамаган виза бўлишига ёки сизнинг АҚШга бориб келганлигингизга қарамай, сиз одатий тартиб бўйича қайтадан DS-160 анкетасини тўлдиришингиз, маъмурий тўловни амалга оширишингиз ва суҳбатга янги фотосурат олиб келишингиз лозим.\nАгар менинг ақшдаги қариндошларим менинг номимга иммиграция қилиш учун петиция топширишган бўлса, петиция тасдиқлангунга қадар бўлган вақт ичида мен ноиммиграцион визага мурожаат этишим мумкинми?\nМурожаат этишингиз мумкин. Иммиграцион петицияларининг тасдиқланиши учун кетадиган вақт одатда бир неча йилни талаб қилади (қуйидаги сайтда иммиграцион петициялар тасдиқланиши учун кетадиган вақт келтирилган).\nИммиграцион петициянинг тасдиқланишини кутиш пайтида сиз қисқа сафар учун ноиммиграцион визага мурожаат этишингиз мумкин. Лекин шунга аҳамият берингки, суҳбат пайтида сиз учун иммиграцион петиция топширилганлигига қарамай, АҚШда бўлмоқчи бўлган қисқа сафар пайтида сиз АҚШга иммиграция қилмоқчи эмаслигингизни консулга исботлаб бера олишингиз лозим.\nМенинг ҳомийим менинг сафар харажатларимни кўтаради ва менинг ақшдан қайтиб келишимга кафолат беради...\nҲомий мурожаат этувчининг барча харажатларини, жумладан, парвоз чипта тўлови, турар жой ва бошқа тўловларни ўз зиммасига олишга тайёр бўлса-да, визага айнан мурожаат этувчининг ўзи лойиқ топилиши лозим. Консул сиз билан суҳбат давомида ҳомий сизнинг барча харажатларингизни кўтаришини инобатга олади. Аммо ҳомий мурожаат этувчининг барча харажатларини қоплаш кафолатини ўз бўйнига олишига қарамай, у мурожаат этувчини ўз юртига қайтишни талаб қилиш каби қонуний ваколатга эга эмас. Визага мурожаат этувчилар ўзлари шахсан виза талабларига жавоб бера олишлари лозим ва бунга ҳомийнинг кафолати асос бўла олмайди.\nВиза муддатини қандай узайтириш мумкин?\nВиза муддати унинг қайси турдалигидан қатъи назар узайтирилмайди. Муддат якунида қайтадан янги виза учун мурожаат этиш лозим.\nВиза учун фақат электрон йўли орқали мурожаат этиш шартми?\nАлбатта. DS-160 анкетаси фақат электрон шаклда тўлдирилади. Мурожаат этувчилардан суҳбатга ўзлари билан DS-160 анкетасининг тасдиқ вароғини олиб келишлари талаб этилади. Илтимос, ўзингиз билан DS-160 анкетасининг тўлиқ чоп этилган шаклини олиб келманг.\n"Маъмурий текширув" нима дегани?\nБаъзи ҳолатларда виза учун қилинган мурожаатни кўриб чиқишда қўшимча маъмурий текширув талаб этилади ва у маълум бир вақтни ўз ичига олади. Визага мурожаат қилганингизда агар шундай ҳолат учраса, сизга мурожаатингиз юзасидан маъмурий текширув бўлиши ҳақида хабар берилади. Кўпинча, бундай текширувлар суҳбат кунидан сўнг 60 кун ичида ниҳоясига етади. Маъмурий текширув ҳақида қўшимча маълумотни қуйидаги веб саҳифада топишингиз мумкин.\nВизамнинг қайси унсурларига эътибор беришим лозим?\nВизангизни олганингиздан сўнг унда келтирилган ўзингизнинг шахсий маълумотингизни текшириб чиқинг. Агар визада келтирилган маълумот паспортингиздаги маълумотдан фарқли бўлса ёки маълумотда хатоликка йўл қўйилган бўлса, зудлик билан АҚШ элчихонаси консуллик бўлимига мурожаат этинг.\nАҚШга визанинг сўнгги кунига қадар бориш мумкин. Визадаги сана сафар муддатини чегараламайди. АҚШ ҳудудида қанча туришингиз мумкинлигини АҚШ аэропортига етиб келганингиздан сўнг ички хавфсизлик департаменти белгилаши мумкин. Шуни маълум қиламизки, агар сиз ўз анкетангизда белгиланган муддатдан кўпроқ вақт давомида АҚШ ҳудудида бўлсангиз, бу сизнинг кейинги визага мурожаатингизга салбий таъсир кўрсатиши мумкин.\nАгар ички хавфсизлик департаменти томонидан қўйилган талабларга риоя қилсангиз, муаммоларга дуч келмайсиз.\nВизамнинг муддати мен АҚШ ҳудудидалигимда тугади. Бу мен учун бирор муаммо туғдирадими?\nМуаммо туғдирмайди. Агар визангиз муддати тугаган бўлса ҳам, сиз АҚШ ҳудудида ички хавфсизлик департаменти ходими рухсат этган муддатга қадар бўлишингиз мумкин.\nАҚШ ҳудудига кирганимдан сўнг қиладиган ҳаракатим қандай бўлади?\nАвиакомпания сизга бўш божхона декларациясини (6059В шаклидаги қоғоз) бериши лозим. Битта оила аъзолари учун битта декларация тўлдирилади.\nВиза сизга АҚШга кириш кафолатини бермайди, лекин сизга бошқа давлат фуқароси сифатида чегарани кесиб ўтиш учун рухсат олиш имкониятини беради. Ички хавфсизлик департаменти ҳамда божхона ва чегара текшируви ходими бошқа давлат фуқароларига АҚШ ҳудудига киришга рухсат этиш ёки рад этиш ваколатига эга. Бундан ташқари улар АҚШ ҳудудида бўлиш муддатини белгилаш ҳуқуқига ҳам эга. Агар АҚШ ҳудудига кириш рухсат этилса, божхона ва чегара текширув бюроси ходими сизни бошқа давлат фуқароси сифатида АҚШ ҳудудида қанча бўлишингиз мумкинлигини белгилайди. Агар илгари бошқа давлат фуқароларига уларнинг АҚШ ҳудудида бўлиш муддатини кўрсатувчи махсус регистрацион карточкалар берилган бўлса, ҳозирги пайтда бу жараён бутунлай автоматлаштирилган. Ҳозирда шахснинг паспортига божхона ва чегара текшируви бюроси томонидан тамға (штамп) урилиб, унда шахснинг АҚШ ҳудудига қачон кириб келганлиги, визанинг тури ва шахс АҚШда қанча муддат давомида туриши мумкинлиги ҳақидаги маълумот келтирилади. Агар АҚШга кириб келаётган шахсга рўйхатга олинганлигини тасдиғи сифатида ёки иммиграцион мақом олиши учун ёхуд ишга жойлашиш учун рухсат олишида I-94 шаклидаги қоғознинг нусхаси керак бўлса, униwww.cbp.gov/I94 веб саҳифасида топиш мумкин. АҚШ ҳудудига кириш учун рухсат олиш ҳақида кўпроқ маълумот божхона ва чегара текшируви бюроси веб саҳифасидан олиниши мумкин.Давлат департаментининг консуллик ишлари веб саҳифасидаАҚШда туриш муддати ҳақида тўлиқ маълумот мавжуд.\nМен АҚШ ҳудудидан чиқиш пайтида I-94 шаклидаги қоғозни топширмадим. Энди мендан нима қилиш талаб этилади?\nАйни пайтда барча жараён автоматлаштирилган, лекин агар сизга I-94 шаклидаги қоғоз берилган бўлса ва АҚШдан чиқиб кетишда паспортингизда АҚШ ҳудудига киришни рўйхатга олувчи I-94 (оқ) ёки I-94W (яшил) шаклидаги қоғоз қолган бўлса, демак сизнинг АҚШга бўлган сафарингиз рўйхатдан тўғри ўтказилмаган. I-94 ёки I-94W шаклидаги қоғозларни АҚШ элчихонаси ёхуд бошқа идораларга топширманг.\nАгар сиз АҚШ ҳудудини ҳаво ёки сув орқали ташувчи тижорат кемасида (самолёт ёки кема) тарк этган бўлсангиз, сизнинг АҚШни тарк этишингиз мустақил равишда тасдиқланган. Бундан ташқари агар сиз қўниш талонларини сақлаб қолган бўлсангиз, сизнинг АҚШга қилган кейинги сафарингизда қўл келиши мумкин.\nАгар сиз АҚШни ерда шахсий улов ёки шахсий самолётда тарк этган бўлсангиз, божхона ва чегара ҳимояси веб саҳифасини кўриб чиқинг.\nМенда DS-160 анкетасини тўлдириш борасида ҳамда тасдиқ вароғини чоп этиш юзасидан саволлар мавжуд. Булар ҳақида мен қаердан кўпроқ маълумот олишим мумкин?\nDS-160 анкетасини қандай тўлдириш тўғрисидаги саволларингизга жавобниhttp://travel.state.gov/content/visas/english/forms/ds-160–online-nonimmigrant-visa-application/frequently-asked-questions.htmlвеб саҳифасидан топишингиз мумкин. Биз сизга DS-160 анкетаси билан боғлиқ саволларингизга жавоб ёки уни тўлдириш бўйича ёрдам бера олмаймиз.\nМен янги биометрик паспортига ариза топшириб қўйган эдим. Вақтни ютқазмаслик учун DS-160 анкетасини тўлдираётганимда эски паспортимдаги маълумотни киритсам бўладими?\nМумкин, лекин янги биометрик паспортингизни олишингиз билан дарҳол бизларга электрон почта орқали янги паспорт маълумотларини юборинг. Бундан ташқари, суҳбат куни ўзингиз билан эски паспортингиз копиясини олиб келишингиз керак бўлади.\nМен дўстим/ қариндошим/ ҳамкасбим визага мурожаат қилгани ҳақида билмоқчи эдим. Бунинг учун мен нима қилишим керак?\nСизнинг дўстингиз/ қариндошингиз/ касбдошингиз визага мурожаат этувчи деб ҳисобланади. Шу сабабдан, АҚШ қонунчилигига асосан, виза маълумотлари сир сақланади. Шу сабабдан, фақатгина визага мурожаат қилган инсонгина Тошкентдаги АҚШ элчихонаси билан боғланиб, ўз визаси ҳақида маълумот олиши мумкин. Визага тегишли маълумотлар сир тутилгани учун, сиз шу маълумотни визага мурожаат қилган дўстингиз/ қариндошингиз/ касбдошингиздан билиб олишингиз мумкин.


Германиянинг “Люфтганза” авиаширкати учоғи Истанбулдаги Отатурк аэропортига қўниш учун пастлади. Қўйли “тур болам”, деган овоздан уйғонди. Бир вақтлар онаси уни шундай уйғотар эди.\n“Бирданига қаерда эканимни эслай олмадим. Оғзим қуриб қақраган эди. Устимда Рўзи Назар оға қараб турибди, ним табассум билан. Худди компьютер файллари қайта юкланган каби сўнгги 24 соатда юз берган нарсаларни бир-бир эслай бошладим.\nЎрнимдан турдим. Бошимга афғонлар киядиган телпакни киймоқчи эдим. Рўзи оға “буни энди кийма, укам”, деди. Телпакни қўлимдан олиб, чўп қутига ташлади.\nСтюардесса пешанасига “Люфтганза” деб ëзилган кепка совға қилди. Шуни кийиб, транзит йўлчилар борадиган салонга қараб кетдим.\nРўзи Назар оғани “Адмирал” деган махсус лонж салонга таклиф қилишди. Юр, деб ўзи билан мени ҳам олиб кирди.\nБу бахмал диванлар билан безалган сарой эди. Бир четда чақилган ëнғоқ ва қанд-қурслар тоғ бўлиб уюлиб турибди.\nХизматсевар турк йигит амрингизга мунтазир. “Афандим“ деганди, кулгим келди. Бизда сал калласи кирди-чиқди одамга апанди, дейиларди.\nРўзи Назар оға бу туркка қараб, “Орқадошиминг қорнини тўйғаз, қўчим”, деб амр берди.\nЭрталабдан бери бор-йўғи уч стакан ароқ ичганман. Мангалда пишган қўй қовурғалари ва булғур паловини иштаҳа билан едим. Ундан олдин кичкина косада маржумак шўрва ичиб, пешанамда тер томчилари пайдо бўлувди.\nФильм қаҳрамони айтганидек, “Яшаш яхши! Яхши яшаш ундан ҳам яхши” .\nАзиз ўқувчим, Қўйлининг яхши еб ичгани тафсилотлари ва Истанбулдан Берлингача учиши билан боғлиқ майда-чуйдаларни ташлаб кетамиз.\nУчоқ Ғарбий Берлинга қўниш учун пасая бошлади. Камарлар боғланган, стюардессалар шоша-пиша қолган ишларни саранжом қилишарди.\nРўзи Назар оға салондаги Қўйли, Иброҳим ва Ғайратнинг олдига бориб, “Сизлар тушмай ўтиринглар, келиб олиб кетишади. Қўрқманглар, ҳаммаси яхши бўлади”, деди.\nУчоқ ғилдираги тақир-тўқир қилгани эшитилди. Самолёт қўнди. Одамлар қарсак чалди. Йўловчилар бирин-кетин туша бошлади.\nБўм-бўш салонда учта ўзбек ўтирарди. Катта урушнинг кичкина уч қурбони.\nСал ўтмай, бошидаги оқ каскага “милитар полис”, деб ëзилган америкалик икки аскар билан Рўзи ака салонга келди.\nАскарлар бу уч йигитнинг қўлига кишан солмоқчи эди. Рўзи Назар бош чайқаб, “Don’t do this. I guarantee. They will be obedient”, деди ва аскарлар қўлига учта сурғичланган конверт берди. Яна гапни Қўйлидан эшитамиз:\n“Яна конвой. Яна кишан шарақ-шуруғи. Умуман, қамоқдан чиқиб, қамоққа кириш руҳий тарафдан тўғри бўлса керак. Ҳозир бирдан эркинликка чиқсам, шаталоқ отиб, босар-тусаримни билмай қолсам керак.\nАлкаш бўлиб кетсам ҳам ажаб эмас.\nБу оқ каскали икки конвой бизни Тегел аэропорти ичидан олиб ўтиб ташқарига чиқарди.\nЎша “Мимино” фильмидаги аэропорт.\nТашқарида қамоқ машина кутиб турган экан. Машина бизни олиб бадар кетди.\nГезундбруненен деган маҳалланинг нариги томонида ҳарбий база бор экан, ўша ерга бордик. Шлагбаумлар очилди. Шлагбаумлар ëпилди. Блокпостлардан ўтиб, катта ховлининг орқа тарафига ëпиштириб қурилган қизил ғиштли бино олдида тушдик. Шу ернинг ўзида доктор текширди.\nКўкрагимни рентген қилишди. Бармоқ изларимни олишди. Расмга туширишди.\nКийим-бошимизни ечиб олиб дезинфекцион душ қабул қилдиришди. Кейин ҳарбий асирлар киядиган оч сарғиш уст-бош беришди.\nҚўлимга соат камарига ўхшаш билагузук тақилди. Унда идентификация номерим ëзилган эди. Ҳозир ҳам эслайман бу рақамни. 1464081 эди номерим.\nБир кишилик, эшиги “кормушка”ли камерада яшай бошладим.\nЎн кун ўтиб, юзи-кўзи қуëшдай нур сочган тепакал Герҳард деган терговчи савол-сўроқ қилди. Рўзи Назар ака таржимонлик қилди. Исминг нима? Совет армиясидаги унвоним. Ҳарбий қисм номери ва дислокацияси.\nАсирликда бўлган жойим ва ҳоказолар ҳақида савол-сўроқ бўлди“.\nАзиз ўқувчим, воқеалар 1984 йил охири, Ғарб ва Совет Иттифоқи билан совуқ уруш авжига чиққан бир паллада бўлаëтганини эслатмоғим лозим. Қўйли эса СССР аскари эди. Шу боис, тафтиш ҳам жиддий бўлди.\nГерҳард савол-жавобларини қилиб бўлганидан кейин Қўйлини ëлғонни аниқлаш детекторида қайта текширишди.\nХуллас, Қўйли ва унинг яна икки ўзбек шериги АҚШнинг Германиядаги ҳарбий базаси тергов изоляторида олти ойча қолиб кетди.\nРўзи Назар оға бу уч нафар ўзбекдан Ўзбекистон мустақиллиги учун курашадиган идеологик ходим ясайман, дея ўз раҳбариятини ишонтирди.\nҚўйли ва икки шериги Вашингтонга учаëтган ҳарбий учоқ бортида АҚШга кетди.\nАҚШ иммиграция хизмати томонидан бюрократик процедуралар ва турли чиғириқлардан ўтган Қўйлига қочқин гувоҳномаси берилди.\nҚўйли Вашингтонда Рўзи Назар асос солган антисовет марказида ишлай бошлади.\n“Фут стемп” деб айтиладиган ҳужжати асосида у дўкондан бир талай текин озиқ-овқат оларди.\nАммо на Қўйли, на Иброҳим ва на Ғайратдан ғоявий курашчи чиқмади.\nМактабда чала ўқиган, жоҳил ва, энг муҳими, томир-томиригача қуллик сингиб кетган эди уларнинг.\nТарих 1985. Горбачёв СССРда қайта қуриш ва ошкоралик сиëсатини эндигина эълон қилган бир давр.\nҚўйли, Ғайрат ва Иброҳим совет ҳукуматига қарши чақириқлар ëзилган оқ елим кассеталарни ўрам қилиб, Ўзбекистондаги турли таниқли одамлар номига жўнатишар эди.\nБу “таниқли” одамлар эса кассетани олиши билан КГБга тақдим қилишарди. Кимдир шу кассетани эшитса, қўшнилар дарҳол уларнинг устидан ëзиб беришарди.\n“Совет Ўзбекистони” газетаси эса “хориждаги мафкуравий душманлар бизни рус оғамиздан айирмоқчи”, дея кунора мақола чоп қиларди.\nМана, энди гапни ярим йилдан бери Вашингтонда яшаëтган Қўйлидан эшитсак:\n“Кеча Рўзи Назар оға келиб, мустақиллик чақириқлари ëзилган кассетани яна кимнинг номига юборсак бўлади, деб сўраб қолди. Мен қўлимни кўтариб, “Тўлқин Тожиев” номига, дедим. Киноларда дубляжда Тўлқин Тожиев деган гапни кўп эшитардим. Собир Коргарнинг Чўлпон шеърига айтган “Улуғ Туркистон “ қўшиғи ва доктор Темир Хўжанинг мустақиллик ҳақидаги фикрлари ëзилган компакт кассета ва “Ҳур Туркистон учун истиқлол газети” деган газета тахламини ўрам қилиб, Тўлқин Тожиев номига посилка қилдим.\nБир ойларда етиб борибди. Тўлқин Тожиев бу кассеталарни КГБга олиб бориб бериб, “Менга мустақиллик керак эмас, мен СССР тарафдориман”, деб ТВга чиқиб айтгани ҳақида бизга хабар беришди.\nБу ишлардан самара йўқлиги аëн бўлгач, секин бошқа ишларнинг бошини тутдим. Вашингтондан Нью-Йоркка ташиндим. Одессадан келган Лариса Ритман деган ярим ўрис, ярим яҳудий хотин билан танишиб қолдим. Никоҳ ўқитиб бирга яшай бошладик. Одамларни уйдан уйга кўчирадиган ишга жойлашдим. Ҳаммоллик гапнинг қисқаси. Қутиларни уйдан машинага, машинадан уйга ташиб бераман”.\n1987 йил кириб келди ва айнан шу йили Қўйли ҳаëтида, ўзи айтмоқчи, муҳим воқеа юз берди. Қўйлидан эшитамиз:\n“Бир куни Манҳеттендаги уйлардан бирига қутиларни олиб келганмиз. Бизни кутиши керак бўлган уй эгасидан дарак йўқ. Чизбургер олиб еб, бир оз кўча айландим. Ўша пайтда СССРдан келган сайёҳлар Бродвейда туриб, иттифоқдан олиб келган нарсаларини сотишарди. Аскар қулоқчини, матрёшка, китоб ва яна нималарнидир. Уч-тўрт қадам отиб қарасам, бир қоринбой ўнтача кумуш қошиқни бўйнига бойлаб, қўлида чой стакан учун устида СССР герби бор кумуш тагликларни ушлаб турибди.\nСотишга-да, албатта. Бу қоринбойнинг юзи таниш кўринди менга. Секин газета ўқиган бўлиб ëнида турсам, у шериги билан ўзбекча гаплашяпти. Бу мени урушга юборган Йўлли военком эди.\n(1986 йилдан бошлаб АҚШнинг USAID идораси СССРдаги ҳарбийлар учун АЙВИ деган дастур асосида АҚШда 30 кунлик маърифий сафарлар уюштирган эди. Йўлли военком СССР Мудофаа вазирлиги делегацияси сафида АҚШга сафарга келган эди).\nБу менинг уйимга кириб, менинг тўшагимда хотиним билан ëтган махлуқ эди. Бошимга тушган барча кулфатлар сабабчиси эди у. Яна ҳам аниқроқ билиш учун “Йўлдош” деб бақирдим. Ялт этиб қаради. Олдига бориб, «Донидингми мани, анангни си…н», дедим. Талмовсиради.\nБир калла бердим. Умримдаги энг кучли зарба эди бу. Энди бутун кучимни, аламимни бир нуқтага жамлаб калла берган эдим. Юз-кўзи қонаб кетди. Бор кучим билан қорнига мушт урдим, энкайиб қолди. Кейин тепиб йиқитдим. Уриб бошладим. У сотаëтган кумуш пичоқлардан бирини олиб, кўзингни ўяман, деганимни биламан.\nНью-Йорк полицияси қўлимга кишан солиб олиб кетди. Яна бармоқ изи. Яна қамоқ. Хотиним Лариса ўзбекча биладиган бир яҳудий адвокатни топиб келди. Унга бутун ҳикояни айтиб бердим. Мени руҳий касал деб реаблитацион марказга юборишди.\nУ ерда олти ойдан кўпроқ қолиб кетдим. Бу орада хотиним Ларисани визаси ўтиб кетган деб Украинага депорт қилиб юборишди. Бир ўзим руҳий касаллар хастахонасида эдим. Шу ерда Майкл деган қора танли йигит билан дардкаш бўлдим. Майклнинг қариндошлари Филадельфияда эди.\nМайкл унга “ўғрисан, кет бу ердан” деган корейс дўкончини дўппослагани ортидан бу ерга тушган эди. Мана, врач кўригидан ўтдим. «Соғ» деган маълумотнома беришди. Ўша куни Майклга ҳам рухсат тегди. Кўчада турибмиз иккимиз. Август ойи. «Кетдик Филадельфияга», деди Майкл.\nНью-Йоркдаги Грей хаундт деган бир хароб автовокзални топиб бордик. Ëнбошига югуриб кетаëтган ит сурати туширилган автобусда Нью-Йоркдан Филадельфияга кетяпман. Автобус ичида ҳаммаси афроамерикалик. Бир мен оқ ҳисоби.\nЙўл зерикарли. Шу боис, Майкл қўлидаги соатнинг темир боғичини ўриндиқ темирига ритм билан ура бошлади. Орқадаги бақлажон рангли семиз хотин бу тактга жўр бўлиб қўшиқ бошлади. Қолганлар ҳам жўр бўлди. Госпел деган қўшиқ экан бу. Биргина мен анқайиб ўтирибман.\nЛекин дардли қўшиқдай туюлди. Wrap up yesterday in paper, деган сўзни тушундим бу қўшиқдан. Кечаги кунни қоғозга ўраб ташла, деган маънода. Мен қўшиқнинг шу жумласини ëд олдим. Шу ерга кеганда мен ҳам қўшилиб айта бошладим. Кечаги кун мен учун ростдан ҳам қоғозга ўраб ташлаб юбориладиган кераксиз юк эди”.\nҚўйли шу кетишда Филадельфияга етиб борди. У ерда уни Майклнинг афроамрикалик қариндошлари бағрига олишди.\nБу афроамерикаликлар яшайдиган бўлгада ижара анча арзон экан. Қўйли таксичилик қилиб кун кўра бошлади. Филадельфияда ягона оқ танли таксичи ким десангиз, Қўйлини кўрсатишади. София деган ўрис хотинга уйланди. 2020 йили хотини ковиддан ўлди.\n“Менга бало ҳам бўлмайди. Ўша космободлик Саъдулла айтган қўшиқдаги гап. Ўлим мени қўрқитолмас, аллақачон ўлганман”.\nМана, шорловуқлик Қўйли оға, ваъда берганимдек, ҳаëтингизни китоб қилдим.\nҲеч қандай харажатсиз иш орасида сиз юборган сасларни эшитиб ëздим-қўйдим.\nБу китобдан ҳосил бўлган савобни 2015 йилнинг 1 майида салкам юз ëшида Туркияда оламдан ўтган шарафли ватандошим Рўзи Назарга бағишлайман.\nБир одамни қутқарган дунëни қутқаради.\n(Кейинчалик Йўлдош военком аскарларга униформа тикадиган цех очган ва Ўзбекистоннинг биринчи мудофаа вазири билан тил бириктириб, ўта катта давлат маблағларини тизимли ўмаришни йўлган қўйди.\nЙўлли военком 1998 йили давлат мулкини ўта кўп миқдорда ўмаришда айбланиб қамалди. Бекобод қамоғида бир муддат ëтиб, 2000 йили Тошкентдаги Сангородда ўлди.\nҚўйли билан бирга асирликдан озод қилинган Иброҳим ва Ғайратнинг кейинги тақдири номаълум. Қўйлининг собиқ хотини Уллибийи бир муддат военкомнинг норасмий иккинчи хотини мақомида бўлган. Йўлли военком бойиб кетади ва Уллибийининг ëши ўтиб, семириб, хунуклашади.\nШундан сўнг Йўлли военком уни ҳайдавориб, бошқа ëшроғи, Оймонжон деган мухомонлик қизни иккинчи қилиб олади. Уллибийи ҳозир Россиянинг Владимир шаҳрида трико сотади.\n@Рассом Туз. 2020 29 март\ndata-title="Қўйли-6. Охирги қисм" data-description="<!-- wp:paragraph --> <p>Германиянинг “Люфтганза” авиаширкати учоғи Истанбулдаги Отатурк аэропортига қўниш учун пастлади. Қўйли “тур болам”, деган овоздан уйғонди. Бир ..." data-image="https://eltuz.com/wp-content/uploads/2021/04/rasm4297978.jpg" data-url="https://eltuz.com/kundalik/217428/" data-services="facebook,odnoklassniki,twitter,telegram" data-counter="ig">\nМажбурий меҳнатга оид янги ҳисобот\nЎзбекистон-Германия инсон ҳуқуқлари форуми Ўзбекистондаги давлат хизматчиларининг мажбурий меҳнати ҳақидаги навбатдаги ҳисоботини эълон қилди. “Биз, бюджет ходимлари қилмаган иш ...\nЎзбекистонда нима учун она тилига эътибор йўқ?\nЎзбек расмийлари миллий тил ривожи ва рағбатини ҳукумат фармонлари, қарорлари билан очилган университет ва унинг таркибида очилган ўзбек тили ...


Озарбайжон парламент сайловида президент Алиев партияси ғалаба қозонди\n08 март 2021, Тошкент вақти: 01:48\nМухолифат партиялари сайловни президент Алиев ҳокимиятини янада мустаҳкамлашга қаратилган “масхарабозлик” деб атади.\nОзарбайжон парламентига якшанба куни муддатидан аввал ўтказилган сайловнинг дастлабки натижаларига кўра¸ президент Илҳом Алиев етакчилик қиладиган ҳукмрон “Янги Озарбайжон” партияси ғолиб бўлди.\nБеш мингга яқин сайлов участкасида берилган овозларнинг 87 фоизи санаб чиқилганида¸ Алиев партияси парламентдаги 124 ўриндан 64 тасини қўлга киритган.\nҲукмрон партия экзитпол натижаларига таяниб туриб¸ якшанба куниëқ ўз ғалабасини эълон қилди.\nСайловларда 20 та сиëсий партия вакиллари ўз номзодини қўйди. Айни пайтда уни бойкот қилган мухолифат партиялари сайловни президент Алиев ҳокимиятини янада мустаҳкамлашга қаратилган “масхарабозлик” деб атади.\nМамлакатдаги энг кекса мухолифат партияси саналган "Мусават" етакчиси Ориф Гажили сайлов натижаларининг тўлиғича «сохталаштирилгани» ҳақида баëнот берди.\nОзарбайжон парламент сайловлари қонунчиликка кўра 2020 йил ноябрь ойига белгиланган эди.\nЎтган йил декабрида парламент кутилмаганда ўз-ўзини тарқатиб¸ муддатидан аввал сайлов эълон қилди.\nЯкшанба кунги овоз беришда сайловчиларнинг 48 фоизи қатнашган¸ бу эса олдинги сайловларга нисбатан анча камдир.


ЖАВОБСИЗ МУҲАББАТ САБАБ ҚАТТИҚ КУЙИНМАНГ, БУ ВАҚТИНЧА - Darakchi\nЖАВОБСИЗ МУҲАББАТ САБАБ ҚАТТИҚ КУЙИНМАНГ, БУ ВАҚТИНЧА\nМУНАЖЖИМЛАР БАШОРАТИ 09.01.2018, 16:10\n“Жавзо” вакиллари ташқи кўриниш жиҳатидан ёқимтой бўлишади, самимийлиги ва киришимлилиги боис тез-тез янги танишлар орттиради, одамлар билан осон мулоқотга киришади, лекин яқин дўстлари кам бўлади. Чунки “Жавзо”ларнинг ноодатий хусусияти бор, бу уларнинг ҳар жойда “мен ҳақман”, дейишларидир. Улар ҳар қандай вазиятга фикр билдирганда ўзларининг ҳақлигини уқтиришади ва бунга бошқаларни ишонтира олишади ҳам.\nКўп ҳолларда “Жавзо”лар бутун оламга қарши чиқиш истагида бўлади, барча тартиб-қоидаларни, мавжуд таомилларни рад этади, жамоаларда бу ҳақда нутқ сўзлашлари мумкин. Лекин бироз вақт ўтгач, айтган сўзидан қайтади.\n“Жавзо”ларнинг салбий жиҳати сифатида уларнинг “пашшадан фил ясаш”га мойиллигини айтиш мумкин. Бундан ташқари, бурж вакиллари нозик ҳисли, салга хафа бўлувчи ҳамда худбиндирлар. Тақдирга тан бериб, йўлида давом этмасликлари ҳам мумкин. Беқарорлик бурж соҳибларини бирдан хурсанд бўлишга ва бирдан ғамга ботишига мажбур қилади. Бироқ бу узоққа чўзилмайди.\n“Ит” йили “Жавзо”лар учун унумли келади. Йил бошида ўзларини янги бир соҳада ҳам синаб кўришади.Уларга кўпроқ ижодий соҳалар маъқул. Янги соҳада ҳатто мўмай пул ишлаб олишлари мумкин. Бу бурж вакилларига катта жамоаларда ишлаш қийинчилик туғдиради. Улар вазифаларни ёлғизликда бажаришни маъқул кўрадилар. Агар уларнинг ишларида қандайдир муаммолар пайдо бўлса, шунчалик чуқур депрессияга тушиб қоладики, ундан чиқиши жуда қийин бўлади.\nЙилнинг иккинчи ярмида “Жавзо”ларни янги танишув кутмоқда. Бу оила қуришга ҳам сабаб бўлади. Шунингдек, бу вақтда саломатлик ҳақида ўйлаш керак, гарчи бу сизни кўп безовта қилмаса ҳам. Касаллик белгилари очиқ бўлмаса-да, ичкаридан аста-секин кучайиб бориши мумкин.\n“Жавзо”лар романтик табиатли ва маънан бой кишилардир. Уларга яқин дўстларининг доимий эътибори, қўллаб-қувватлаши муҳим. Агар бундай одам ёнида бўлмаса, улар атрофидан дарров ҳамдард топиш ҳаракатига тушади.\nОилали “Жавзо”лар турмуш ўртоқлари билан муносабатларига ранг-баранглик киритишга уринади. Орада тушунмовчиликлар ҳам бўлади, лекин бу ажрашишгача олиб бормайди.\nЙилнинг иккинчи ярмида “Жавзо”ларни янгилик кутяпти: бу ё фарзандли бўлиш ё узоқ кутилган тўй бўлиши мумкин. Ёлғиз “Жавзо”лар эса жуфт излаб “ов”га чиқади. Улар бетакрорлиги билан бошқаларнинг назаридан четда қолмайди.\nКуз ойларида “Жавзо”ларда бирданига кўп пул топиш истаги туғилади. Бу истак йўлида севимли, яқин инсонларини ҳам хафа қилиб қўйишлари мумкин. Маълум вақт кармони пулга тўлади, бироқ кўнгли тўлмайди. Қалбида бўшлиқни сезгач, яна дилига яқин инсонларининг олдига қайтиб боради.\n“Жавзо”лар мия фаоллиги билан ажралиб туради, бу орқали улар карьерада катта натижаларга эришишлари мумкин, аммо улардаги ўзгарувчанлик бунга халақит қилади.\nКарьера бобида “Ит” йили “Жавзо”лар учун омадли келади. Улар юқори лавозимларни эгаллашлари мумкин. Бироқ асосий мақсади мансаб курсиси эмас, балки кўпроқ пул топиш бўлади. Ўйхаёлида қаердан қандай қилиб кўпроқ даромад олиш бўлади.\nАёл “Жавзо”лар 2018 йилда атрофга ўта танқидий кўз билан қарайди. Ҳатто бировларнинг камчиликлари устидан мазах қилишгача боради. Уларнинг бу хаттиҳаракатлари ўзига бино қўйганлик, деб баҳоланади. Шу худбинликларига қарамай, эркакларни мафтун эта олади. Уларни ўзининг “ўргимчак тўри”га осон илинтира олади.\nАёл “Жавзо”лар ноз-карашма қилишни яхши кўради, севган инсонига чиройли муомала қилишни, кўнглини олишни эплайди. Улардан ажойиб уй бекаси чиқиши мумкин, бироқ улардаги ўзгарувчанлик панд беради.\nЭРКАК “ЖАВЗО”ЛАР УЧУН\nЯнги йилда эркак “Жавзо”ларга астрологлар ўз сўзида қатъий бўлишни, ўйлаб гапиришни маслаҳат беришмоқда. Ўйламай гапирилган, қўпол иборалар ишни, оилани, яқин инсонларни йўқотиб қўйишга сабаб бўлиши мумкин. Ҳаммаси ўз қўлингизда.\nЭркак “Жавзо”лардан яхши оила бошлиғи чиқади, аммо худди нозик жинс вакилалари каби уларда ҳам феъл-атворидаги ўта ўзгарувчанлик, беқарорлик кўпинча бунга йўл бермайди.


Шерали Жўраев: Бугунимиз худди Навоий ва Бойқаролар замонига ўхшайди — гўзал ишлар бошланган - Daryo\n12:15, 27.01.2020 35672\nКўҳна адабиётимизни, ҳадис илмини ўқимай қўйгандик, энг покиза ишларимизни қилмай қўйгандик, қадрига етмаётгандик. Бу ерда гап ҳазрат Бухорий, Алишер Навоий ва бошқа уламолар ҳақида кетяпти. Биз уларни ўрганишимиз керак.\nУлар юртни бошқарган даврда — Алишер Навоий ва Ҳусайн Бойқаро замонида гўзал ишлар бошланган: маданият, санъат, дин — ҳаммаси гўзал даражага чиққан, кўчалар, масжидлар қуриш, етим ва бечораларга қараш ривожланган. Бугунги кунимиз ҳам худди шунга ўхшайди.\nШерали Жўраев, Ўзбекистон халқ артисти\nАввалроқ Шерали Жўраев Ўзбекистон халқ артисти Озодбек Назарбековнинг маданият вазири этиб тайинланишини олқишлаб, у ўзига қўйилган вазифани уддалай олишини таъкидлагани ҳақида хабар берилган эди.\nМавзуга доир: Шерали Жўраев Озодбек Назарбековнинг маданият вазири этиб тайинланганини «маъқул иш» деб атади\n15:49, 21.09.2020 150620\n12:33 Бугун 3253\n12:21 Бугун 2326\n12:01 Бугун 3180\n22:41, 09.05.2021 77556


“Tashkent Challenger”. Истоминни мағлуб этган теннисчи бу турнирдан сўнг АТР рейтингида 65 поғона юқорилади\n13 октябрь, 2017, 23:06\nОлдин хабар бериб ўтганимиздек,”Таshkent Challenger” турнирида финалчилар номи маълум бўлди. Афсуски, Ўзбекистоннинг биринчи ракеткаси Денис Истомин ярим финал баҳсида испаниялик Гилльермо Гарсия-Лопесга имкониятни бой бериб, финал йўлланмасидан қуруқ қолди.\nТеnnis.uz сайти эса испаниялик теннисчидан ўйин борасидаги фикрлари билан қизиқди.\n“Сўннги йилларда мен Денис билан 4 бор тўқнаш келдим ва уларда мағлуб бўлмадим. Ўйин боришини ўзгартира олганимдан ва жароҳатдан сўнг илк бор финалга чиқа олганимдан қониқиш ҳосил қилдим. Мен АТР рейтингида 170-ўринда бораётган эдим. Энди эса 105-ўринга кўтариламан. Умид қиламанки, йил сўнггига қадар энг кучли 100 теннисчи қаторига кира оламан” ,– деб айтиб ўтди Гарсия-Лопес.


Олимпиаданинг марказий стадионларидан бирида шубҳали қути портлатилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Олимпиаданинг марказий стадионларидан бирида шубҳали қути портлатилди\t09:51, 02 август 2016\tБразилиянинг Рио-де-Жанейро шаҳрида ёзги Олимпиада ўйинларига бор-йўғи уч кун қолганига қарамай, мамлакат ҳуқуқ-тартибот идораси ходимлари бир зум ҳам тин олгани йўқ, деб хабар берди “Вести” нашри.\nБразилиянинг жиноят олами Олимпиада-2016 пайтида дам олмайдиган кўринади. Мамлакатнинг марказий стадиони бўлмиш “Маракана”да шубҳали қути топилиб, портлатилди. Антитеррорчилик хизмати ходимлари ўйин ўтказилиши мўлжалланган марказий стадион биноларининг биридан шубҳали қутини топишди. Уни очиб кўрмасдан, портловчи моддаларни зарарсизлантирувчи робот ёрдамида портлатиб юборишди. Қути ичида портловчи модданинг бор-йўқлиги ҳозирча маълум қилинмаган.


Аввал уч ойлик, кейин 9 ўйинлик «қуруқ» серия, баҳорда эса чинакам порлаш. Элдор Шомуродовнинг Италиядаги фаолияти қандай ривожланди?\nЎзбекистонлик Элдор Шомуродов Италия А Сериясидаги илк мавсумида ёрқин ўйин кўрсатди. Айниқса мавсум охирида ҳужумчи самарадорлик бўйича Роналду, Лукаку ва Иммобиле каби топларни ҳам ортда қолдирди. Россиянинг етакчи спорт нашри – Sports.ru сайти ижодкори Александр Бастригин Шомуродовнинг Италиядаги фаолияти ва уни келажакда нима кутаётгани ҳақида мулоҳазаларини билдирди.\nА Серия охирги турида Шомуродов «Кальяри» дарвозабони билан яккама-якка чиқиб, техникасидан фойдаланган ҳолда гол урди. Бу гол ўйинда ягона бўлди ва «Женоа»га ғалаба келтирди. Тўғри, бу ғалаба жамоанинг умумий натижаларига таъсир қилмади ва «Женоа» 42 очко билан 11-ўринда қолди. Элдор охирги 6 та ўйинда 5 та гол урди. Бутун мавсумда эса у 8 та гол уришни эплади.\nШомуродов жамоасининг мавсумдаги учинчи тўпурарига айланди: Скамакка 12 та, Дестро 11 та гол урди. Гол+пас бўйича ҳам учинчи бўлди. Унинг ҳисобида 8 та гол + 2 та ассист бор. Дестрода 11+1, Скамаккада эса 12+2.\nЭлдор 2020 йил 1 октябрда «Ростов»дан «Женоа»га ўтиб, А Серияда майдонга тушган иккинчи ўзбекистонликка айланди. Унгача Илёс Зейтуллаев «Режина» сафида икки марта А Серия учрашувида майдонга тушган.\nШомуродовнинг Италиядаги фаолияти омадсиз бошланди десак, хато бўлмайди. Бошланишига уч ой гол урмади. Тўғрироғи, учта ўйинда гол ура олмади, кейин яна учта ўйинни жароҳат сабаб ўтказиб юборди. Италиялик агент Марко Трабукки футболчининг Италиядаги фаолияти мантиқан тугаганини айтиб, шундай деганди:\n«Шомуродовни яхши нарсалар кутмоқда деб айта олмайман. У 90 дақиқа давомида ошиб борса, уч марта яхши тўп узатишини қабул қилиши мумкин, кўп эмас. Бу эса у учун етарли бўлмайд. Бу «Женоа» учун катта хато ва «Ростов» учун зўр трансфер бўлди. Шомуродовга ўзининг заргарона узатмага эга Роман Ерёменкоси бор ҳумумкор жамоа керак. Ҳужумчининг «Ростов»даги охирги мавсуми омадсиз кечди. Шомуродовга ҳурматимни сақлаган ҳолда бу омадсиз трансфер бўлганини айтишим мумкин. Уни яқинда ярим нархига Россияга сотиб юборишса керак», деганди агент.\nШомурдов Италияда яхши бошлай олмаганда, «Ростов» мухлислари ҳам турли фан каналларда Шомуродов яхши вақтда сотилганини айтишганди. Бироқ воқеалар ривожи бу мухлисларни ҳам, юқоридаги агентни ҳам уялтириб қўйди. Шомуродов 30 ноябрдаги «Парма»га қарши ўйинда танқидларга жавоб беришни бошлади. У жуда қийин вазиятда туришига қарамай, яқин бурчакни аниқ нишонга олди. Бироқ бу гол жамоасига фойда келтирмади ва «Женоа» енгилди – 1:2.\nШундан кейин яна бир муддат гол урмаган ҳужумчи январда «Сассуоло» дарвозасига бош билан гол урди. Бироқ бу ўйинда ҳам генуяликлар ғалаба қозона олишмади. 20 февралда Шомуродов А Сериядаги учинчи голини «Верона» дарвозасига урди. У майдонга тушганидан 3 дақиқа ўтиб, пастки бурчакни аниқ нишонга олди ва ҳисобни тенглаштирди. Бу ўйинда Баделнинг 90+4-дақиқага уган голи «Женоа»ни мағлубиятдан қутқариб қолди. Яъни, Элдорнинг голи илк марта жамоасига очко келтирди.\nШундан кейин Элдор 9 та ўйинда гол урмади. 24 апрелга келиб у ўзининг узоқ вақт чўзилган жимлигини тўхтатиб, кетма-кет голлар уришни бошлаб юборди. Ўша куни «Специя» дарвозасига гол урди ва жамоаси 2:0 ҳисобида ғалаба қозонди. Яъни, ўзбекистонлик ҳужумчи илк марта жамоаси ғалаба қозонган баҳсда гол урди. Кўп ўтмай «Лацио»га қарши ўйинни асосий таркибда бошлаган Элдор ишончни оқлаб, 81-дақиқада гол урди. Ўша баҳсда генуяликлар камбэк қилишига сал қолди – 3:4.\nШомуродов мавсумдаги энг ёрқин ўйинини «Аталанта»га қарши ўйинда ўтказди. У иккинчи бўлимда захирадан майдонга тушиб, дубл қайд этди. Бу вақтда «Женоа» 0:3 ҳисобида имкониятни бой бераётганди. Бироқ яна камбэк амалга ошмади ва «Женоа» 3:4 ҳисобида енгилди. Мавсумнинг охирги ўйинида эса Элдор жамоасига ғалаба келтирган ягона голни «Кальяри» дарвозасига яна чап қанотдан очилиб урди. Кўриб турганингиздек Шомуродов баҳорда очилди ва энг яхши формасига чиқиб олди.\nЎзбекистонлик ҳужумчи нафақат ҳужумларда қатнашиб, голлар урмоқда, балки жамоавий прессингда ҳам фаол қатнашяпти. У А Сериянинг ҳар бир ўйинида ўртача 21 та прессингли ҳаракатни амалга оширган. Бу лигадаги 94 фоиз ҳужумчилардан яхшироқ натижа. Тўпни олиб қўйишда эса Элдор А Сериянинг 96 фоиз ҳужумчисидан яхшироқ ҳаракат қилмоқда (ҳар ўйинда 1,56 та уриниш).\n«Женоа» спорт директори Франческо Марокку ўзбекистонлик ҳужумчининг ўйинидан мамнун эканини айтди: «Биз келажаги бор кучли ва ёш футболчини олиш орқали зўр трансферни амалга оширдик. Унинг иқлимга ва жамоага мослашишидан кўнглим тўлди. Элдор ҳали тўлиқ имкониятини кўрсатгани йўқ. Умид қиламан, кейинги мавсумда у чинакамига порлайди», дейди Марокку.\nФутболчининг ўзи ҳам «Женоа»даги фаолиятидан мамнун: «Италия чемпионати кутганимдан ҳам қийинроқ бўлиб чиқди, лекин тўғри танлов қилганимни сезяпман. Фақат топ чемпионатларда ўйнабгина ўсиш мумкин. Генуяда ўзимни яхши ҳис қиляпман. Баллардини («Женоа» мураббийи) менга кўп нарсани ўргатди, ақниқса тактика борасида. Бундан ташқари РПЛда узоқ вақт ўйнаган Кришито («Женоа» сардори Доменико Кришито, у узоқ вақт «Зенит»да ўйнаган) билан ҳам кўп гаплашаман. Бу ерга мослашишда Даниэль Думбравану (ёшлар жамоасидаги молдовалик футболчи) энг кўп ёрдам берди. Бошида у менга кўп ерларда таржимонлик қилиб турди», дейди Шомуродов.\nКейинги мавсум Элдор Шомуродов учун Европадаги фаолиятида ҳал қилувчиси бўлади.


10 июль, 2020, 22:30\nТеглар:Аякс | Френки де Йонг | Маттейс де Лигт | Нидерландия\n"Аякс"нинг молиявий даромадини ошишига туртки бўлган футболчилар ҳақида.\nХабарингиз бор, жорий йил аввалида «Аякс» ва «Челси» клублари вакиллари Ҳаким Зиешнинг мазкур мавсум ниҳоясига етганидан сўнг Англияга кўчиб ўтиши билан боғлиқ масалани ижобий ҳал қилдилар. Томонлар ўртасидаги келишувга кўра, «аристократлар» нидерланд футболи гранди сафида ёрқин ўйин намойиш этаётган ушбу ижрочини 40 миллион еврога сотиб олишга рози бўлган. Ўша келишув «Аякс» тарихидаги топ-5 трансферлар рўйхатида 4-ўринга лойиқ топиладиган бўлди. Шу воқеа муносабати билан мазкур клуб томонидан амалга оширилган мана шундай топ-трансферларга эътибор қаратамиз.\nҚайси клубдан сотиб олинган? Сотиб олинмаган, де Лигт клуб тарбияланувчиси ҳисобланади. Қайси жамоага трансфер қилинган? 2019 йили «Ювентус»га. Трансфер қиймати: 85,5 млн.евро.\nДе Лигт «Аякс» академиясига жалб этилганда 10 ёшли болакай бўлган. Бунга қадар у «Абкауде» клубининг болалар жамоасида тўп сурган. Ўша кезларда бақалоқ бўлган бу болакай айнан «Аякс» тизимида ҳар томонлама шаклланган футболчи даражасига кўтарилди. Бежизга уни қўлга киритиш учун қитъадаги топ-клублар ўзаро кураш олиб бормадилар. Амстердамликларни эса «Ювентус» томонидан юборилган таклиф қаноатлантирди. Чунки бошқа даъвогарлар Маттейс учун сўралган пулни тўлашга рози бўлмагандилар.\nҚайси клубдан сотиб олинган? 2015 йили «Виллем II»дан 10,13 млн.еврога. Қайси жамоага трансфер қилинган? 2019 йили «Барселона»га. Трансфер қиймати: 75 млн.евро.\n«Аякс» раҳбарияти бундан беш йил муқаддам «Виллем II»да ярқ этиб порлаган 18 ёшли Френкини сотиб олиш учун 10 миллион евродан сал кўпроқ пул тўлаганди. Кўриб турганингиздек, истеъдодли ярим ҳимоячининг ўтган йил ёзги трансфер чоғида «Барселона»га кўчиб ўтишидан нидерланд суперклуби мўмай фойда олган. Айтиш ўринлики, 2018-19 мавсум «Аякс»нинг ЧЛда ярим финалгача етиб келишига салмоқли ҳисса қўшган ижрочилардан бири бўлган де Йонгнинг ўзи «Барса»га кўчиб ўтишга олдиндан розилик берганди. Шу боис томонлар ўртасидаги музокара силлиқ кечган.\n3. Давинсон Санчес\nҚайси клубдан сотиб олинган? 2016 йили «Атлетико Насьонал»дан 5 млн.еврога. Қайси жамоага трансфер қилинган? 2017 йили «Тоттенхэм»га. Трансфер қиймати: 42 млн.евро.\nКолумбиялик ушбу футболчи «Тоттенхэм»да дастлабки икки мавсумни яхши ўтказгани эвазига «Аякс»нинг ҳисоб рақамига қўшимча бонуслар ўтказилишини таъминлаб бўлган. Нидерланд клуби скаутлари иқтидорли ўйинчиларни қидириб топиш масаласида бошқалардан анча илгарилаб кетганлар, дея баралла айтиш мумкин. Улар кўпчиликнинг эътиборидан четда қолган футболчиларда ҳам қандайдир жиҳатларни илғай олишади. Жумладан, Давинсон Санчес билан боғлиқ иш буни амалда тасдиқлайди. Чунки Европадаги бошқа топ-клублардан анча илдамроқ ҳаракат қилган амстердамлик скаутлар уни «Аякс»га олиб келиш масаласини ижобий ҳал эта олганлар.\n4. Ҳаким Зиеш\nҚайси клубдан сотиб олинган? 2016 йили «Твенте»дан 11 млн.еврога. Қайси жамоага трансфер қилиняпти? Жорий йил ёзида «Челси»га. Трансфер қиймати: 40 млн.евро.\nМарокашлик иқтидор эгасини қўлга киритиш учун топ-5 лигалардаги бошқа етакчи клублар ҳам курашга қўшилгандилар. Лекин бу курашда омад «Челси»га кулиб боқди. Қолаверса, Ҳаким Зиешнинг ўзи ҳам «Аякс» билан ички майдондаги барча соврин ва унвонларни ютганидан сўнг омадини янада жиддийроқ клубда синаб кўриш ҳақида ўйлашга тушганди. Томонлар ўртасидаги келишувга мувофиқ ярим ҳимоячи жорий мавсумни «Лолалар юрти»да ниҳоясига етказади. Сўнг «Челси» мураббийлар штаби вакиллари ихтиёрида бўлиши керак. Африкалик юлдузнинг «Аякс»даги статистик натижалари ҳам жуда яхши кўринишда: 160 учрашув, 48 гол ва 82 та ассистентлик. Шу боис унинг трансфер қиймати 40 миллион еврога баҳоланганидан ажабланиш керак эмас.\nҚайси клубдан сотиб олинган? 2015 йили «Байер»дан 2,8 млн.еврога. Қайси жамоага трансфер қилинган? 2016 йили «Наполи»га. Трансфер қиймати: 32 млн.евро.\nПольшалик ҳужумчи 18 ёшида «Байер»га келганди. Аммо немис клубидаги мураббийлар Миликдаги бор иқтидорни намоён эта олмаганлар. Шу боис леверкузенликлар уни ижара асосида ўйнаши учун «Аякс»га бериб юборишган. Буни қарангки, амстердамликлар жамоасида Аркадиуш жуда қобилиятли ўйинчи эканлигини исботлаб бера олган. Ўз навбатида «Аякс» мутасаддилари фурсатни бой бермай, польшалик футболчини 2,8 миллион еврога «доришунослар»дан сотиб олганлар. Айтишларича, Милик 2016 йил ёзида «Наполи»га 32 миллион еврога пулланган маҳалда нидерланд клуби мутасаддилари аламдан йиғлаб юбораёзганлар.\n* «Аякс» томонидан клуб таркибига қўшиб олинган энг қиммат футболчи Миралем Сулаймони ҳисобланади. Раҳбарият унинг трансфери учун 16,25 миллион евродан воз кечган. Айтиш керакки, Сулаймони ўзига билдирилган ишончни оқлай олмаган. Боз устига у «Аякс»ни эркин агент мақомида тарк этганди.\n* Аркадиуш Милик, Давинсон Санчес, Френки де Йонг ва Ҳаким Зиешни сотиб олиш учун жами 28,93 миллион евро сарфланган. Уларнинг четга пулланишидан эса «Аякс» 274,5 миллион евро фойда кўрган!!!\nДе Йонг собиқ клубларига ҳамон фойда олиб келмоқда\nРоналду туфайли "Ювентус"га келган футболчи энди "Барса"га кетмоқчи\nАна холос! "Аякс" яна де Лигтни ортга қайтармоқчи


Террорчи ўлим жазосига ҳукм қилинди\n01 март 2021, Тошкент вақти: 15:47\nТўлқин 16 февраль куни Тошкентда бўлиб ўтган суд жараёнида террорчилик ҳаракатлари содир этишда айбланган Азизбек Каримов ўлим жазосига ҳукм қилинди.\nХабарларга қараганда, А.Каримов ўз жиноятларини Қирғизистон ҳудудида содир этган.\nЎзбекистон Олий суди матубот котиби Олим Ўсаровнинг “Озодлик” мухбирига маълум қилишича, андижонлик 26 ёшли А.Каримов 1999 йилдан буён халқаро қидирувда бўлган. 2003 йилнинг май ойида ҳуқуқ-тартибот органлари томонидан қўлга олинган.\n“Судда аниқланишича, у ваҳҳобийлик экстремистик гуруҳига аъзо бўлиб, 1998 йилда Чеченистонда халқаро террорчи Хаттобга қарашли ҳарбий лагерларда махсус тайёргарликдан ўтган. 1999 йилда Азизбек Каримов “Ўзбекистон исломий ҳаракати” диний-экстремистик ташкилоти аъзоси сифатида “Толибон” ҳаракати сафларида Афғонистондаги ҳарбий юришларда фаол иштирок этган. 2001 йил июль ойи охирида экстремистик гуруҳлар раҳбарларининг топшириғи билан Қирғизистонга келган ҳамда 8 кишининг ўлими ва 20 дан ортиқ фуқаронинг жароҳатланишига олиб келган иккита террорчилик ҳаракатини амалга оширган”, дейилади матбуот котиби тақдим этган маълумотномада.\nНега террорчи Қирғизистонда содир этган жинояти учун Ўзбекистонда суд қилинди? Бу саволга Олий суд вакилидан жавоб олишнинг иложи бўлмади.\n“Оналар қийноқлар ва ўлим жазосига қарши” ташкилоти раисаси Тамара Чекунованинг айтишича, Қирғизистонда ўлим жазосига мораторий эълон қилинган. Аслида шахс қайси мамлакатда жиноят содир этса, ўша ерда жиноий жавобгарликка тортилиши керак.\n“Демократик ташаббус” маркази раҳбари, ҳуқуқшунос Искандар Худойберганов ҳам Т.Чекунованинг фикрини қўллаб-қувватлади. Унинг сўзларига қараганда, гувоҳлар, жабрланувчилар Қирғизистонда бўлган ҳолда А.Каримовнинг Ўзбекистонда суд қилиниши мантиққа зиддир.\nТ.Чекунованинг таъкидлашича, Марказий Осиё давлатлари орасида фақат Ўзбекистон ва Тожикистондагина ўлим жазоси сақланиб қолган. Олий Мажлиснинг 2003 йил декабрда бўлиб ўтган сессиясида Ўзбекистон Жиноят кодексининг икки банди бўйича, яъни геноцид ва агрессияга алоқадор жиноятлар учун ўлим жазоси бекор қилинган. Бироқ терроризм ва қасддан одам ўлдириш жиноятлари учун олий жазо сақлаб қолинган.\nИ.Худойберганов халқаро ташкилотларнинг талабига қарамай, Ўзбекистонда ўлим жазоси сақланиб қолаётгани хусусида фикр билдирар экан, бу жазо давлат раҳбарларига ўз сиёсий мухолифларини йўқ қилишда қўл келишини таъкидлади.


26 июн 2019, Тошкент вақти: 04:55\nUzbekistan - school boy is pushing scrap-metal to the school in Samarkand region\nЗарафшон касб-ҳунар саноат коллежининг ўқувчилари ўзларига юкланган металлолом солиғи ҳақида Озодликка мактуб ёзди:\n“Талабаларни анча қийин аҳволга солиб қўйган ҳолат ҳақида сизга ёзаяпмиз. Гап шундаки, коллежимиз ўқувчиларидан 50 килограммдан металлолом топшириш талаб қилиняпти. Ўқитувчиларга ҳам шундай топшириқ берилган. Устозларимиздан бири шундай деди: “Боллар бу нарса ҳаммамизга мажбурий экан. Коллежда учиб юрган қушлару дайди мушуклардан ҳам металлолом топшириш талаб қилиняпти. Шаҳар жойда 50 кило темирни қаердан топамиз. Нима қилишга ҳам ҳайрон бўлиб қолдик”, дейилади мактубда.\nҚаердан металлолом қидиришга боши қотиб турган коллеж ўқувчиларидан бири, Озодлик билан суҳбатда бу муаммони, одатдагидек, пул билан ҳал қилишга мажбур қолаётганини айтди:\n“Талаб жуда қаттиқ қўйилган. Бажармасак бўлмайди. Баъзи курсдошларимиз шаҳардаги автобазадан килосига 400 сўмдан бериб, металлолом олишяпти экан. 20 минг сўм бўлади экан. Биз ҳам шундай қиламиз чоғи, бошқа иложимиз йўқ. Бўлмаса ҳар куни сўроқ қилавериб ҳоли жонимизга қўймайди”, деди коллеж ўқувчиси.\nЗарафшон касб-ҳунар саноат коллежининг исми сир қолишини сўраган ўқитувчиларидан бири, шундай топшириқ бўлганини тасдиқлади:\n“Асосий топшириқ шаҳар ҳокимиятидан бўлган. Ҳоким директорларни чақириб металлолом топширасан, деб буйруқ берган. Директор мажлисда шундай деди. Биз эса ўз навбатида ўқувчиларга айтяпмиз”, деди ўқитувчи.\nКоллеж директори Эркин Давлатов эса ўқувчиларга металлолом топшириш ҳақида буйруқ берганини инкор қилди:\n“Йўқ, бўлмаган гап. Бизда ҳеч ким металлолом йиғмайди, бунақа топшириқни мен берганим йўқ”, деди директор.\nЗарафшон шаҳар ҳокимиятидан бу масалага муносабат олишнинг имкони бўлмади.\nЎзбекистонда баҳор ва куз пайтларида дала ишларига жалб қилинадиган коллеж ўқувчиларидан қиш пайтида металлолом йиғиш талаб қилинади.\nТошкент вилоятидаги коллежлардан бирининг директорига кўра, металлолом топилмаган тақдирда унинг ўрни пул билан қопланади:\n“Металлолом топиш қийинлашганига ўн беш йилча бўлиб қолди. Унгача СССРдан қолганини йиғиб топширдик. Энди эса темир-терсак йўқ. Пул билан ҳал қиладиган бўлдик. Масалан, битта коллежга 10 тонна план қўйилади. Директор ўқувчилару ўқитувчилардан пул йиғиб, металлолом қабул қиладиган “Вторчермет” ташкилотига олиб бориб беради. Улар эса фалон коллеж фалон тонна металлолом топширди, деган накладной ёзиб беради. Шуни олиб келиб ҳокимиятга кўрсатганимиздан кейин, ҳоким тинч қўяди. Бўлмаса, ҳокимдан танбеҳ эшитавериб ўлиб кетамиз. Бу ярамас схемани, бу припискани ҳаммаси яхши билади. Лекин, ҳеч ким индолмайди. Чунки, асосий ейдигани катта одам бўлса керак”, деди коллеж ўқитувчиси.\nЎзбекистонда ўқувчилардан металлолом, макулатура ёки обуна учун пул талаб қилиниши мамлакатнинг барча коллеж, лицей ва мактабларида мунтазам давом этаяпти.\nКейинги пайтда ҳатто боғчаларга қатнайдиган болаларнинг ота-оналарига ҳам металлолом солиғисолинмоқда.


Сатри авратга эътиборсизлик (1)\nBy Камолиддин Иноятуллоҳ on 01/09/2020 МАҚОЛАЛАР ОДОБ-АХЛОҚ\nБарча мақтовлар Аллоҳга хос, Уни мақтаймиз, Ундан мадад сўраймиз, Унга истиғфор айтамиз, Аллоҳдан нафсларимиз ва амалларимиз ёмонлигидан паноҳ тилаймиз. Аллоҳ кимни ҳидоят қилса уни адаштирувчи йўқ, кимни адаштирса уни ҳидоят қилувчи йўқ. Гувоҳлик бераманки, бир Аллоҳдан ўзга барҳақ илоҳ йўқ, У ёлғиз ва шериксиздир. Яна гувоҳлик бераманки, Муҳаммад соллаллоҳу алайҳи ва саллам У зотнинг бандаси ва элчисидир.\nСўзлар ичида энг тўғриси Аллоҳнинг китоби, йўлларнинг энг яхшиси Муҳаммад соллаллоҳу алайҳи ва салламнинг йўллари, ишларнинг энг ёмони (динда) янги пайдо қилинганларидир, (динда) ҳар бир янги пайдо қилинган иш бидъат, ҳар бир бидъат залолат, ҳар бир залолат (қилувчиси билан бирга) дўзахдадир.\nШариатимиз барча яхшиликларни келтирган, инсониятнинг ислоҳига сабаб бўлувчи барча ишларга буюрган.\nИнсонлар Аллоҳнинг шариатига хилоф қилгач, бошларига балолар ёғилди, ораларида разолат урчиди, башарият жар ёқасига келиб қолди. Яшаб турган замонамизда буни кўриб, гувоҳи бўлиб турибмиз.\nУшбу мақолада динимиз ва шариатимизда буюрилган, бироқ одамлар эътиборсизлик билан зое қилаётган, бунинг оқибатида разилликлар ва уят ҳолатлар кенг тарқалаётган муҳим бир масала ҳақида сўз юритамиз. Бу авратни сақлаш, бадандаги очиш уят саналадиган аъзоларни ёпиб юриш масаласидир.\nСатри авратнинг ўзига хос аҳкомлари ва бир қанча қисмлари бор. Бир қанча оят ва ҳадисларда сатри авратга, яъни аврат аъзоларни ёпишга буюрилган. Унинг аҳамияти ҳақида уламоларнинг кўплаб сўзлари бор.\nИнсоннинг аврат аъзолари кўриниб туриши айбли ва жирканчли ҳолат бўлгани ва кўзни ундан тўсиш лозимлиги учун аврат деб номланган. Авратнинг луғавий маъноси айб, нуқсон деганидир. Уятли бўлган ҳар қандай иш, очилиб қолиши айб бўлган ҳар қандай жой авратдир.\nАллоҳнинг шариатида эса инсон баданидан сатр қилиш – беркитиш фарз бўлган ерга аврат дейилади.\nУламоларнинг сўзларига кўра, аврат икки хил: назар (қараш) аврати ва намоз аврати. Бировнинг кўзи тушишидан сақлаш фарз бўлган аъзолар назар аврати, намозда ёпиш лозим бўлган ерлар эса намоз авратидир.\nКиши баданидан намозда ёпиши лозим бўлган ерлар шариатда маълум ва маъруф. Шунинг учун бировларнинг кўзидан сақлаш лозим бўлган аврат билан намозда беркитиш шарт бўлган авратни аралаштириб юбормаслик керак. Буни фарқламаслик натижасида нотўғри ҳужжат-далил келтиришлар юзага келади.\nМисол учун, саҳиҳ ҳадисда келганидек, эркак киши намозда елкани беркитиши вожиб, бироқ намоздан ташқарида ўзига ўхшаш эркаклар орасида елкасини очиб ўтириши жоиз. Шунингдек, аёл киши намозда юзи очиқ ҳолда бўлиши керак, намоздан ташқарида эса юзини ёпиши лозим. Намозда болдири ва баданини ёпиши шарт, бироқ эрининг олдида ёпмаса ҳам бўлади. Демак, бундан маълум бўладики, намоз авратини назар (қараш) авратига далил-ҳужжат қилиб бўлмайди.\nИслом шариати кўзни номаҳрамлардан тийишга амр этган. Аллоҳ таоло деди: “Эй Пайғамбар, мўминларга айтинг, (ўзларига ҳалол бўлмаган аёллар ва авратларга қарашдан) кўзларини тийсинлар ва жинсий аъзоларини (зинокорлик, баччавозлик ва авратларни очиш каби Аллоҳ ҳаром қилган ишлардан) сақласинлар. Мана шу улар учун энг покиза ишдир. Шубҳасиз, Аллоҳ улар нима қилишаётганидан хабардор зотдир. Мўмина аёлларга ҳам айтинг, кўзларини тийсинлар, жинсий аъзоларини (Аллоҳ ҳаром қилган ишлардан) сақласинлар” (Нур, 30-31).\nРасулуллоҳ саллаллоҳу алайҳи ва саллам бундай деганлар: “Эй Али, (номаҳрамга) беҳосдан қарашга иккинчи бор (қасддан) қарашни эргаштирмагин. Биринчиси фойдангга бўлса, иккинчиси фойдангга эмас” (Термизий ривояти, 2701).\nАбу Саид Худрий разияллоҳу анҳудан ривоят қилинган ҳадисда эса: “Эркак эркакнинг авратига, хотин хотиннинг авратига қарамасин”, деб айтганлар Расулуллоҳ саллаллоҳу алайҳи ва саллам (Термизий ривояти, 2793).\nАвратни бегона кўзлардан сақлаш ҳақида келган далиллар шариатда бисёр. Мисол тариқасида Аллоҳ таолонинг ушбу сўзини олайлик: “Эй Одам болалари, ҳар бир намозни адо этишда (авратларни тўсувчи кийим, поклик, таҳорат каби шаръий) зийнатда бўлинглар” (Аъроф, 31).\nБу оят қачон ва қаерда нозил бўлган?\nБу оят катта аҳамиятга эга бўлган бир иш юзасидан нозил бўлган. Жоҳилият даврида аёллар Байтуллоҳни яланғоч ҳолда тавоф қилар эди. Ва умуман жоҳилият даври кишилари гуноҳ қилган кийимларимиз билан тавоф қилмайлик деган ўйда яланғоч тавоф қилишар эди. Шунда Аллоҳ таоло юқоридаги оятни нозил қилган.\nАллоҳ таоло бошқа бир ояти каримада жоҳилият аҳлининг ушбу қилмишларини қоралаб бундай деган: “Кофирлар қачон бир қабиҳ–бузуқ иш қилсалар, шу ишларига узр баён қилиб, бу иш уларга ота-боболаридан қолиб келаётганини ва буни қилишга Аллоҳ буюрганини айтадилар. Эй Пайғамбар, уларга айтинг: “Аллоҳ ҳеч қачон бандаларини ёмон ва қабиҳ ишларга буюрмайди. Эй мушриклар, ўзингиз билмаган нарсани ёлғон ва бўҳтон билан Аллоҳга нисбатлаб айтасизларми?!” (Аъроф, 28).\nНур сурасидаги: “Мўминларга айтинг, улар ўзларига ҳалол бўлмаган аёллар ва авратларга қарашдан кўзларини тийсинлар… Мўмина аёлларга ҳам айтинг, кўзларини ўзлари учун ҳалол бўлмаган авратларга қарашдан сақласинлар” (Нур, 30-31) оятлари уят ерларга қарашдан кўзни тийишга ва авратга қарамаслик лозимлигига далилдир.\n“Жинсий аъзоларини зинокорлик, баччавозлик ва авратларни очиш каби Аллоҳ ҳаром қилган ишлардан сақласинлар”, деб эркакларга қилинган, “жинсий аъзоларини Аллоҳ ҳаром қилган нарсалардан сақласинлар”, деб аёлларга қилинган хитоб эса аврат ерларни очмаслик, уларни бегоналар кўзидан сақлаш вожиб эканига далилдир.\nМасаланинг ечимига ҳар тарафдан ёндашиб, бир томондан кўзни тийишга, иккинчи томондан авратни сақлашга буюрган шариатнинг гўзаллигини бир тааммул қилинг-а!\nAvvalgi maqolaЭй иймон келтирганлар (28): Кофирларни дўст тутишнинг ҳаромлиги\nKeyingi maqola Эркак кишининг узун соч қўйиши


Легионерларимиз ҳафта давомида. 1 қисм\n10 апрель, 2017, 08:18\nОдатимизга кўра, хориж чемпионатларида тўп сураётган футболчиларимизнинг дам олиш кунлари бўлиб ўтган ўйинлари ва уларда ҳамюртларимизнинг иштироки ҳақида маълумот бериб ўтамиз.\n>>Бу мавсум авотогол муаллифи бўлган 10 нафар юлдуз футболчи\n>>Мадрид дербиси тарихидаги энг яхши 5 тўпурар\n>>“Атлетико” ва яна 5 та Роналдунинг Ла лигадаги севимли жамоалари\nФозил Мусаев тўп сурадиган “Жубило Ивата” Ж лиганинг 6-турида “Йокогама” меҳмони бўлди ва 1:2 ҳисобида мағлуб бўлди. Ҳамюртимиз учрашувда тўлиқ ўйнади. Айни вақтда “Жубило Ивата” 6 ўйинда 7 очко тўплаган холда турнир жадвалида 18 жамоа орасида 13-ўринда бормоқда.\nЖанубий Корея биринчилигида ҳам 6-тур ўйинлари бўлиб ўтди. Баҳодир Пардаев тўп сурадиган “Бучеон” жамоаси “Сеонгнам” жамоаси меҳмони бўлиб, сафарда 2:1 ҳисобидаги ғалабани қўлга киритди. Пардаев 70-дақиқада заҳирадан ўйинга қўшилди.\nБаҳодир Насимовнинг “Ансан Гринерс” жамоаси эса ўз майдонида “Сувон”ни қабул қилди. Голларга бой ўтган баҳсда кучлар тенг келди – 3:3. Насимов майдонда 66 дақиқа ҳаракат қилди ва жамоасининг иккинчи голига муаллифлик қилди.\n6 турдан сўнг “Бучеон” 12 очко билан 3, “Ансан Гринерс” эса 7 очкоси билан 6-ўринда бормоқда. Маълумот учун, ушбу лигада 10 та жамоа иштирок этади холос.\n>>ЕЧЛ. “Боруссия Дортмунд” – “Монако” учрашувига оид фактлар\nЮлдузлар лигасида эса 25-тур ўйинари бўлиб ўтди. Сардор Рашидов тўп сурадиган “Ал-Жаиш” “Ал-Гарафа” меҳмони бўлиб, 1:2 ҳисобида мағлуб бўлди ва мавсумни медалларсиз якунлайдиган бўлди. Рашидов майдонга иккинчи бўлим аввалида майдонга туширилди.\nСанжар Турсуновнинг “Ал-Харитият” жамоаси эса Сато Минори тўп сурадиган “Ал-Муайдар”га қарши баҳс юритиб, 2:0 ҳисобида ғалаба қозонди. Эътиборлиси, иккинчи голга айнан Турсунов муаллифлик қилди. Санжар мазкур баҳсни тўлиқ ўтказди.\nСанжар Шоахмедов хамда Темурхўжа Абдухолиқовлар тўп сурадиган “Ал-Сайлия” Хави фаолият юритадиган “Ал-Садд” меҳмони бўлди. Қизиқарли кечган баҳсда кучлар тенг келди – 2:2. Санжар Хави жамоасига гол киритишнинг уддасидан чиқди. Шундай бўлсада, уни 83-дақиқада алмаштиришди. Абдухолиқов эса тўлиқ ўйнади.\nҚатарда мавсум якунланмоқда ва чемпионат якунланишига бир тур қолганида “Ал-Жаиш” 45 очко билан 4, “Ал-Сайлия” 28 очко билан 8, “Ал-Харитият” эса 31 очкоси билан 7-ўринда бормоқда.\nХитой Супер лигасида 4-тур ўйинлари бўлиб ўтди. Одил Ахмедов тўп сурадиган “Шанхай СИПГ” ўз майдонида “Шандун Луненг” жамоасини қабул қилди ва 2:1 ҳисобида ғалаба қозонди. Ахмедов майдонда тўлиқ ҳаракатланди.\nАнзур Исмоиловнинг “Чангчунь Ятай” жамоаси эса ўз майдонида “Лиаонинг” билан муроса кўчасини танлади – 1:1. Исмоилов қайдномага ҳам киритилгани йўқ.\nЕгор Кримецнинг “Бейжинг Гуоан”и эса ўз майдонида “Хенан” клубини қабул қилди ва минимал ҳисобда ғалаба қозонди. Ҳамюртимиз учрашув қайдномасига ҳам киритилмади.\nАйни вақтда турнир жадвалида 9 очкоси бўлган “Шанхай СИПГ” иккинчи, Кримец жамоаси эса 7 очкоси билан 6-ўринда бормоқда. Исмоилов жамоаси эса хали ғалаба нималигини билганича йўқ ва 1 очко билан охиргидан олдинги ўринда бормоқда.\nПремьер лиганинг 22-турида Виталий Денисов тўп сурадиган “Локомотив” жамоаси “Ростов”га қарши баҳс олиб борди ва учрашув нурсиз дуранг билан ниҳоясига етди. Ҳамюримиз учрашувни тўлиқ ўтказди.\nВадим Афонин фаолият олиб борадиган “Оренбург” эса бугун “Урал” жамоаси меҳмони бўлади.\n“Локомотив” айни вақтда ҳисобида 31 очкоси билан 9-ўринда бормоқда. Битта кам ўйин ўтказган “Оренбург” 16 очко билан 15-поғонадан ўрин эгаллаган.\nМалайзия Супер лигасида эса 9-тур ўйинлари бўлиб ўтди. Дилшод Шарофетдинов хамда Фарход Тожиевлар фаолият олиб борадиган “Т-ТИМ” жамоаси сафарда “Перак” билан баҳс олиб борди. Ўйин 2:2 ҳисобидаги жанговор дуранг билан ниҳоясига етди. Тожиев учрашув қайдномасига ҳам киритилмаган бўлса, Дилшод ўйинни тўлиқ ўтказди хамда жамоасининг дастлабки голлига муаллифлик қилди.\nМазкур учрашувдан сўнг “Т-ТИМ” 10 очко тўплаган холда 7-ўринда бормоқда.


Гилоснинг нодир хоссалари\n- май. 25, 2017\nГилос жуда ҳам ширин ва фойдали мева эканлиги ҳеч кимга сир эмас. Кўпинча уни янги узиб олингани истеъмол қилинади, чунки ундан пишириб тайёрланган мураббо ва бошқа кўринишлардаги пишириқларда гилос ўзининг мазаси ва фойдали хусусиятларини йўқотади.\nГилос мураббосининг ширинлиги олча мураббосидан қолишмаса ҳам, уй бекалари гилосдан камдан-кам ҳолда мураббо тайёрлашади.\nФойдали хоссаларидан ташқари гилосда битта катта камчилик бор\n— гилосни ҳаддан ташқари кўп истеъмол қилингач, организмда ортиқча суюқлик ҳазм бўлмай тўхтаб қолиши мумкин, натижада эртасига эрталаб инсон ўз танасида шиш пайдо бўлганини кузатиши мумкин.\nГилоснинг худди ана шу “камчилиги” сабабидан ҳомиладор аёлларни гилосни кўп миқдорда истеъмол қилишдан қайтаришади.\nИнсон соғлиғи учун учун гилоснинг асосий фойдалари:\n1. Гилос қабзият муаммосини ҳал қилади.\nЧунки бу мева истеъмол қилингач, танада ичаклар фаолиятини тезлаштириб юргизади ва оқибатда модда алмашинуви меъёрда бўлиши таъминланади.\nПишиқчиликда гилос истеъмол қилинганда болаларда ҳам, катталарда ҳам иммунитет мустаҳкамланади.\nШифокорлар пишиқчилик мавсумида мева ва сабзавотларни меъёрида тўйиб истеъмол қилишни тавсия этишади, бундан гилос истисно этилмайди, чунки унинг таркибида жуда кўп миқдорда организмни турли инфекциялардан ҳимоя қилувчи ва янги иммун ҳужайралари ўсиб чиқишига сабаб бўлувчи витаминлар мавжуд.\n3. КУНИГА 2-3 МАҲАЛ БИР ҚИСМДАН ГИЛОС ИСТЕЪМОЛ ҚИЛИШ ИНСОН ҚОН ТАРКИБИДА ХОЛЕСТЕРИН МИҚДОРИНИ СЕЗИЛАРЛИ КАМАЙТИРАДИ, шунингдек, холестерин тугунчалари пайдо бўлишининг олдини олади.\n”Асабий” "псориаз" и "экзема" каби тери касалликларини гилос ёрдамида даволаш мумкин. Бундай ҳолда, касалликни даволаш жараёнида гилос ёрдамчи даволовчи восита сифатида бу касалликлардан тезроқ фориғ бўлишга ёрдам беради, ёлғиз уни истеъмол қилиш касалликдан тўлиқ халос эта олмайди, шифокор белгилаган дори-дармонларнинг ўрнини тўлиқ боса олмайди.\nАгар кишида гемоглобин миқдори пасайган бўлса ёки анемия (камқонлик) диагнози қўйилган бўлса, гилос бу хасталиклардан қутилишда қўл келади. Бундай киши ўзини гилос истеъмол қилишдан тийиши ёки чеклаши фойдали бўлмайди, аксинча, уни бор-йўғи бир ҳафта давомида мунтазам истеъмол қилиб, гемоглобин миқдорини кўтариш ва анемиядан фориғ бўлиш мумкин.\nЭрта токсикозни бошдан кечирувчи ҳомиладор аёллар гилос истеъмол қилиб бу нохуш ҳолатдан қутилишлари мумкин. Юқорида айтиб ўтилганидек, шифокорлар танада ортиқча шиш пайдо бўлишининг олдини олиш ва буйракларни зўриқтирмаслик мақсадида гилосни ҳаддан ташқари кўп истеъмол қилишдан қайтаришади. Шу сабабдан бошидан токсикозни кечираётган ҳомиладор аёлларга ўнтача гилос (бундан кўп эмас) истеъмол қилишни тавсия этишади.\nҚон босими ошиб юрувчи гипертоник хасталиги бор кишилар ҳам гилос истеъмол қилиб, саломатликларини яхшилаб олишлари мумкин.\nПишиқчиликда гилосни мунтазам истемол қилиб юриш артерия босимини бир меъёрда бўлиб туришига ёрдам беради.\nЖалолиддин Нуриддинов тайёрлади\n25 май 2017 йил\nRead 10307 times\nMore in this category: « Қулупнай меваси онкологик касалликлардан халос эта олади\tҚайси витаминлар етишмаётганини аниқлаш йўллари »


21929 Ўқиш режими + -\nунутилиб борилаётган суннатлари\nАллоҳ таолога унинг улуғлигига яраша ҳамду санолар бўлсин. У Зот Ўзининг китобида шундай марҳамат қилади:\n«Албатта, Биз ерга ва унинг устидаги кимсаларга меросхўр бўламиз ва Бизгагина қайтурлар». Ёритувчи чироқ бўлган, инсониятнинг муаллими, башариятнинг ҳидоятчиси, саййидимиз Муҳаммад соллаллоҳу алайҳи васалламга салоту саломлар бўлсин! Аллоҳ у Зот соллаллоҳу алайҳи васаллам сабаби билан инсонларни зулматдан нурга чиқарган. У Зотнинг оилаларига ва саҳобаларига ҳамда уларга қиёматга қадар яхшилик билан эргашганларга ҳам саломлар бўлсин.\nМен Расулуллоҳ соллаллоҳу алайҳи васалламнинг йўқолиб бораётган суннатларидан мерос масаласини танладим. Сабаби шуки, ҳозирги кунда аксарият инсонлар бу масалага, умуман, эътибор бермай қўйишган. Фақатгина Ислом шариатларига амал қилиб, диний илмлардан хабардор бўлиб яшаётган оилаларгина ушбу мерос масалаларига амал қилиб яшамоқда.\nРасулуллоҳ соллаллоҳу алайҳи васаллам шундай марҳамат қилганлар: «Қуръонни ва фаризни таълим олиб, уни инсонларга ўргатинглар. Бас, албатта, мен қабз қилинувчи кишиман. Ва албатта, бу илм ҳам тез кунда қабз қилинади ва фитналар зоҳир бўлади. Ҳатто икки киши фариза (яъни мерос) тўғрисида ихтилоф қилиб, улар ўртасини ажратиб берадиган кишини топа олишмайди».\nАллоҳ таоло азиз китобида шундай деган:\n«Аллоҳ сизга фарзандларингиз ҳақида васият этиб, бир ўғилга икки қиз насибасича беришни амр этади. Агар улар иккитадан кўп (аёл) бўлсалар, уларга у (ота) қолдирганнинг учдан иккиси. Агар қиз битта бўлса, унга ярми. Агар унинг боласи бўлса, у тарк қилган нарсадан ота-онасининг ҳар бирига олтидан бир. Агар унинг боласи бўлмаса ва ота-онаси меросхўр бўлса, онасига учдан бир. Агар унинг ака-укалари бўлса, онасига олтидан бир. У қилган васият ёки қарзини адо этгандан сўнг, оталарингиз ва болаларингиз қайси бирлари сизга манфаатлироқ эканини билмассизлар. Бу Аллоҳ жорий қилган фарздир. Албатта, Аллоҳ билувчи ва ҳикматли Зотдир». «Сизларга хотинларингиз қолдирган нарсанинг – агар уларнинг боласи бўлмаса – ярми тегади. Агар уларнинг боласи бўлса, сизга улар қолдирган нарсанинг чораги тегади. Улар қилган васиятни ёки қарзларни адо этгандан сўнг. Уларга сиз қолдирган нарсанинг – агар болангиз бўлмаса – чораги тегади. Агар болангиз бўлса, уларга сиз қолдирган нарсанинг саккиздан бири тегади. Сиз қилган васиятни ёки қарзингизни адо этгандан сўнг. Агар бир эркак ёки аёл калола ҳолида мерос қолдирса, унинг биродари ёки синглиси бўлса, улардан ҳар бирига олтидан бир тегур. Агар улар бундан кўп бўлсалар, учдан бирига шерикдирлар. Зарар қилмайдиган васиятни ёки қарзни адо этгандан сўнг. Булар Аллоҳнинг васиятидир. Ва Аллоҳ билувчи ҳамда Ҳалим Зотдир».\n«Сендан фатво сўрарлар. Сен: «Аллоҳ сизга калола ҳақида фатво берадир», деб айт. Агар бир одам ўлса-ю, унинг боласи бўлмаса, синглиси бўлса, унга марҳумдан қолганнинг ярми берилади. Агар сингилнинг боласи бўлмаса, у ҳамма меросни олади. Агар сингил иккита бўлса, улар марҳумдан қолганнинг учдан иккисини оларлар. Агар (меросхўрлар) эркак-аёл биродарлар бўлсалар, бир эркак икки аёл ҳиссаси асосида оладилар. Адашмаслигингиз учун Аллоҳ баён қилмоқда. Аллоҳ ҳар бир нарсани билувчи Зотдир». Ушбу ояти карималар орқали Аллоҳ таоло ҳар бир меросхўрнинг насибасини ойдинлаштириб бермоқда. Меросга ҳақдорлар кимлар эканлигига, уларнинг мерос миқдорларига ва шартларига иршод қилмоқда. Яна шунингдек, ҳикмати олий бўлган Зот, инсон мерос оладиган ҳолатлар ва мерос олмайдиган ҳолатлар, қачон фарз эгаси бўлиб мерос олади ёки қачон асаба бўлиб мерос олади ёхуд қачон иккиси билан бирга олади ва яна қачон мероснинг ҳаммасидан ёки баъзисидан тўсилади, шуларни баён қилиб беради. Албатта, булар бор-йўғи уч оят бўлса-да, лекин ушбу мўъжазлиги билан фароиз илмининг усулларини, мерос ҳукмларининг аҳкомларини ўз ичига жамлаган. Ким ушбу оятлардаги илмларни эгаллаб олса, унга ҳар бир меросхўрнинг насибасини билиш осонлашади. Аллоҳнинг мерос тақсимотидаги улуғ ҳикматини идрок этади. Бу адолатли дақиқ кўринишдаги тақсимотга кўра, ҳеч кимнинг ҳаққи эсдан чиқмаган, бу ҳисобдан каттаю кичикнинг, эркаку аёлнинг шаъни эътиборсиз қолмаган. Балки ҳар бир ҳақ эгасига ўзининг ҳақи шариатнинг комил кўринишида, тенгликнинг энг гўзал суратида ва адолатнинг нозик усулида берилган. Тарика ҳақдорлар ўртасида шундай адолатли ҳикмат ила тақсим қилинганки, унда мазлумга сўз, заифга эса шикоят қолмаган. Унда ердаги қонунларнинг фикрига ҳам ўрин йўқ. Бу тақсимот адолатни рўёбга чиқариш ёки инсон зотидан зулмни кўтаришни мақсад қилиб олган. Аллома Қуртубий ўзларининг тафсирларида шундай дейди: «Ушбу ояти карима диннинг рукнларидан бир рукндир, ҳукмларнинг устунларидан бир устундир, оятларнинг оналаридан бир онадир. Бас фароиз (илмининг) қадри улуғдир. Ҳатто у илмнинг ярмидир». Қуртубий давом этиб яна шундай дейди: «Агар ушбу ҳадис собит экан, билгинки, фароиз саҳобаларнинг улуғ илмларидан ва юксак мунозараларидан бири бўлган. Лекин инсонлар уни зое қилишди...» Ислом шариати мерос низомини молиявий низомлар ичида энг гўзал, энг ҳикматли ва энг адолатли суратда жорий қилди. Ислом дини инсониятнинг барчаси учун, у хоҳ эркак, хоҳ аёл бўлсин, мулкка қонуний йўл билан эгалик қилишлик ҳуқуқини берди. Шунинг билан бирга, бир шахснинг ҳаётлик давридаги мулки, у вафот топгач унинг эркак ёки аёл меросхўрларига кўчиб ўтишлигини ҳам қарор топтирди. Бунда меросхўрлар катта ёки кичик деб ажратилмайдиган бўлди. Дарҳақиқат, азиз ва мўътабар калом орқали мерос ҳукмлари, ҳар бир меросхўрнинг ҳолати комил ва шомил даражада баён қилиб берилди. Башариятдан ҳеч ким учун мерос тақсимлаш ёки меросхўрлар учун бирор нарсани ҳаддини белгилаш масаласи қолмаган. Қуръони карим мерос аҳкомлари ва миқдорларида асосий манбадир. Суннат ёки ижмоъ билан собит бўлган мерос масалалари камроқ келтирилган. Ислом шариатида Қуръони карим мерос ҳукмларини тафсилий баён қилганидек, бошқа ҳукмларни баён қилмаган. Ислом дини мерос масалаларини бу қадар олиймақом даражада баён қилишидан кўп нарсани мақсад қилади. Зеро, мерос мулкка эгалик қилиш сабабларининг энг муҳимларидан, мол эса якка шахслар ва жамият учун ҳаётнинг асосий негизи ҳисобланади. Ҳанафийларнинг ҳужжати: Банданинг Аллоҳ таолодан бўлган молиявий қарзларини адо қилишлик ибодатдир. Ибодатлар эса ўлим билан соқит бўлади. Аслида, ибодатни ният ва ихтиёр билан адо қилинади. Бу нарсалар маййитдан содир бўлишлиги тасаввур қилинмайди. Демак, шахснинг вафоти билан бу нарсалар ундан соқит бўлса (гарчи у гуноҳкор бўлиб, охиратда бу хусусда сўралса-да), унинг ортида қолганларга ҳам ушбу қарзларни адо қилишлик вожиб бўлмайди. Унинг иши Аллоҳ таолога топширилади. Хоҳласа, адолати ила азоблайди, хоҳласа, лутфи ва карами билан кечириб юборади. (Бу, маййит агар васият қилмаганда, шундай бўлади. Агар маййит васият қилса, барчанинг иттифоқи билан унинг Аллоҳ таолодан бўлган молиявий қарзлари ҳам қолдирган тарикасидан адо қилинади). Расулуллоҳ соллаллоҳу алайҳи васаллам: «Албатта, Аллоҳ сизларга вафотингиз пайтида амалларингизга зиёда ҳолда молларингиздан учдан бирини садақа қилди», дедилар. Ояти каримада: «... у қилган васият ёки қарзини адо этгандан сўнг...» дейилиб, васият қарздан олдинга қўйилмоқда. Аммо шаръий ҳукмда кўриб ўтганимиздек, қарз васиятдан олдин туради. Бир киши, бунинг ҳикмати нима деса, унга шундай жавоб берамиз: «Оятдаги васиятнинг олдин келиши унга эътиборни кўпроқ қаратиш ва меросхўрларнинг васиятни адо қилишга қизиқтириш мақсадида бўлса, ажабмас. Меросхўрлар васият ишини енгил санамасинлар. Чунки васият хайрия ишларидан бўлиб, унинг муқобилида эваз бўлмаганлиги сабабли меросхўрларнинг бахиллиги тутиб, уни адо қилишни енгил санашлари мумкин. Қарзнинг эса муқобилида эваз бор ва уни талаб қилувчи ҳақдор ҳам бор. Ушбу сабабдан ояти каримада васият олдин келтирилмоқда. Валлоҳу Аълам».\nЛекин ҳозирги кунда мерос тақсимлаш ёки уни васият қилишни енгил санаш у ёқда турсин, бу ишни қилмаётган диндошларимиз талайгина. Инсонларга бу масалани Қуръон ва Ҳадисда келтирилган қатъий ҳукмлигини тушунтириш бу илмдан хабардор ҳар бир кишининг вазифасидир. Расулуллоҳ соллаллоҳу алайҳи васалламнинг «Қуръонни ва фароизни таълим олиб, уни инсонларга ўргатинглар. Бас, албатта, мен қабз қилинувчи кишиман. Ва албатта, бу илм ҳам тез кунда қабз қилинади ва фитналар зоҳир бўлади. Ҳатто икки киши фариза (яъни мерос) тўғрисида ихтилоф қилиб, улар ўртасини ажратиб берадиган кишини топа олишмайди», деган ҳадисларидаги «Ҳатто икки киши фариза (яъни мерос) тўғрисида ихтилоф қилиб, улар ўртасини ажратиб берадиган кишини топа олишмайди», сўзлари ўз тасдиғини топадиган кун келмасдан фароизга эътиборимизни каратишимиз керак, деб ҳисоблайман.\nХадичаи Кубро аёл-кизлар ўрта-махсус\nПайғамбаримиз соллаллоҳу алайҳи васаллам ҳазрат Али розияллоҳу анҳудан сўрадилар Эй Али, мени яхши кўрасанми Ҳа, яхши кўраман, Расулуллоҳ Аллоҳничи давоми...\n19:01 / 27.12.2016 1085\n01:30 / 09.02.2017 1899\n03:15 / 08.03.2017 1599\n02:29 / 21.04.2017 1050\n11:53 / 22 сентябрь 194\n19:42 / 15 сентябрь 269\n21:24 / 11 сентябрь 284\n20:00 / 07 сентябрь 326\n10:37 / 02 сентябрь 549\n11:17 / 14 январь 85371